G-7k petrolioaren prezio altuak geldiarazteko neurriak hartzeko konpromisoa hartu du | Consumer\nG-7k petrolioaren prezio altuak geldiarazteko neurriak hartzeko konpromisoa hartu du\nHerrialde ekoizleekiko elkarrizketa sustatuko dute, eta energia-sektoreko baliabide teknologikoak eta berrikuntza handituko dituzte.\nJohn Show Estatu Batuetako Altxorreko idazkariak prentsaurrekoan esan zuen Zazpi Taldea (G-7) neurriak hartzeko konpromisoa hartu duela, lurrunkortasun handia eta petrolioaren prezio altuak zuzentzeko. Plan horren barruan, Ekonomiako ministroak eta AEBetako banku zentraletako gobernadoreak, Erresuma Batuak, Alemaniak, Frantziak, Italiak, Kanadak eta Japoniak petrolio-herrialdeekiko elkarrizketa sustatuko dute eta energia-sektoreko baliabide teknologikoak eta berrikuntza handituko dituzte.\nZazpi herrialde garatuenen taldeak energia kontserbatzeko neurriak ere babestuko ditu, baita energia-iturri berriztagarriak ere, petrolio gordinaren gabeziari eta garestitasunari aurre egiteko epe luzeko irtenbidea ikusten dutenak. G-7k, halaber, Munduko Bankuari eskatu zion energia-eraginkortasuna eta energia alternatiboa bultzatzeko garapen-bidean dauden herrialdeetan. Gainera, herrialde-talde egokiak adierazi zuen baterako jakinarazpen batean beharrezkoa dela petrolio-sektorean inbertsio handiagoa egitea eta ponpaketa oraindik egiteko gaitasuna duten herrialdeek “modu iraunkorrean” areagotzea.\nBestalde, adierazi zuten “petrolioa ekoizten duten herrialdeek inbertsio-giro egokia bermatu beharko luketela, beren merkatuak ireki beharko lituzketela negozio-praktika gardenen eta marko erregulatzaile egonkorren bidez”. G-7 taldeko kideek, erregaien prezioaren gorakaden aurkako diru-laguntzak eta “muga artifizialak” erabiltzea kritikatu zuten, “eragin kaltegarria baitute munduko merkatuan”.\nKontu korronteko desorekei dagokienez, berriro esan zuen beste batzuetan ekintza “indartsuak” har daitezela desorekaren tamaina murrizteko. AEBetara gehiago aurrezteko eskatu dio, Europari egitura-aldaketak egiteko eta Japoniari bi gauzak egiteko. Desoreka horiek AEBetako merkataritza-defizit errekorrean eta Asiako eta petrolioa ekoizten duten herrialdeetako superabitean agertzen dira.\ng-7-eu petróleo-eu precios-eu


MENDI IRTEERA LAZKAO - IRAMENDI - LAZKAO\nAmalur Mendi Elkarteak eta Ikastolak antolatzen duten 5. irteera da oraingoa. Abenduaren 1erako iragarrita zegoen irteera hau baina, aurreratu egingo dugu azaroaren 17ra, egun hartan, urteroko Antzar-krosa antolatu dutelako. Azkeneko bi urteotan beranduago izan da baina, aurten aurreratu egin dute.\nBeraz, azaroaren 17an izango da abenduaren 1erako antolatuta zegoen irteera. Lazkao – Sukia – Amondarain – Lazkaoetxe – Amondarain - Abalin – Iramendi – Iztueta baserria – Enpaundi – Lazkao izango da ibilbidea. Iztueta baserriko Bernardo Garmendia zenaren oroimenez antolatu dugu ibilaldi hau irteera askotan parte hartu eta lagundu duelako. Ibilaldia Iztueta baserrira iristean, pago arbola bat landatuko dugu bere oroimenez, agurra dantzatu eta bertan eskainiko digute hamaiketakoa. 3 ordu eta erdiko iraupena du ibilbideak. Ibilaldi honetan parte hartzera animatzen zaituztegu. Ikastolan: 943880800 edo Amalurren apuntatu behar da Ttanttoni deituaz (657722131) edo amalur.me@gmail.com korreora mezua bidaliaz azaroaren 15erako.\nEGUNA: Azaroaren 17a, igandea.\nIRTEERA: 8:30ean, Itzala taberna paretik.\nOHARRA: Amalurrek aurrez jasotako proposamen bat kontutan hartuz, irteera hau antolatu du. Antolaketa honetan izango den gastua egun horretan ibilaldian parte hartuko dugun helduon artean ordainduko dugu.


+ - Zergatik seme-alabek ez dute gurasoekin sexualitateari buruz mintzatu nahi? Click para cerrar\n+ - Zer da gurasoek seme-alabekiko egin dezaketena? Click para cerrar\n“ Gertatzen dena gertatzen dela, edozer egiten dudala, badakit nire gurasoengana jo dezakedala sostengu eta laguntza bila ”.\n+ - Nola babestu nerabeak arriskuetatik? Click para cerrar\n“…pentsatu ondo zein ikasketa aukeratu, etorkizuna horren baitan baitago”. “… zure dirua kudeatzen ikasi behar duzu, egoera ez dago txantxetarako”. “… zaindu zure elikadura eta ariketa fisikoa egin, horrela osasuntsu egon zara etorkizunean”.\nSEXU MUXU GURASOAK


Iaz baino %2,3 gehiago jaso da zergatan - Goiena.eus\nIaz baino %2,3 gehiago jaso da zergatan\nZerga-bilketa metatua %2,3 hazi da Gipuzkoan azaroa arte, aurreko urteko denboraldi berberarekin alderatuta. Zehazki, 2015ean baino 83 milioi euro gehiago batu dira. Bilakaera honen azaltzerako orduan, Foru Ogasunak dioenez, eragin positiboa izan dute PFEZaren lan atxikipenetan, Sozietateen gaineko Zergaren kuota diferentzial garbian, BEZaren sarreretan eta zerga berezietan izandako hobekuntzak. Balantzaren beste aldean itzulketen hazkundea nabarmendu behar da, BEZ edota Sozietateak bezalako zergetan batez ere.\nErrentaren gaineko zergaren esparruan, lan atxikipenen atalean 28,5 milioi gehiago jaso ditu Ogasunak (+%2,2). Ondare irabazien atxikipenak eta kapital higikorren etekinen atxikipenak, aldiz, bilakaera negatiboa izan dute: 27,4 eta 11,6 milioi gutxiago, hurrenez horren. PFEZ bere osotasunean hartuta emaitza positiboa da, pasa den urtean baino 41,5 milioi gehiago batu baitira (+%3). Sozietateen gaineko zergaren atalean, kuota diferentzial garbia 2,5 milioitan hazi da: sarrera gordinek 35 milioi egin dute gora, eta itzulketak 32,5 milioitan hazi dira.\nZerga bereziei dagokionez, hidrokarburoen gaineko zergak 14,1 milioi gehiago batu ditu (+%5), eta tabako laboreen gaineko zergaren bilketak %4,3 egin du gora, hau da, 4,5 milioi euro gehiago. Azkenik, Aldundiak kudeatzen duen BEZari dagokionez, zerga bilketa metatua %2 jaitsi da aurreko urtearekin alderatuta, hau da, 22,1 milioi euro gutxiago bildu dira: 50,8 milioitan hazi dira sarrerak (+%4), itzulketak 42,9 milioitan hazi dira (+%8) eta lurraldeen arteko doikuntzak 30 milioi jaitsi dira (-%7,9).


José C. Paz (Buenos Airesko probintzia) herriko tren geltokia.\nAmoñaren Florida auzora, Hernaniko Primo de Riveraren etxe-blokeetara joaten nintzenean, aitona eta amona bankuan eserita kontu-kontari topatzen nituen. Haien ondoan logale arpegiarekin chihuahua arrastoak zituen txakur potxolo txiki bat egoten zen beti. Amonak txakur hori-beltz horri maitekiro bandido esaten zion. Hezurrak prest zituenean amonak Bandido, haur gaizto bat balitz bezala, erdi errieta tonuan deitzen zuen. Auzo-txakurra ezerezetik segituan azaltzen zen saltoka eta irribarretsu.\nBuenos Aireseko Constitución tren geltokia (argazkia: David Fernández/Clarín).


BESTE KAZETARITZA BAT POSIBLE (ETA BEHARREZKOA) DA | egunsentiederra\n← Hizkuntzak, dialektoak.\nIrakasle, nola tratatuko duzu Pariseko sarraskia zure ikasle musulmanarekin? (Guraso, eta zuk zure seme-alabekin?) →\nBESTE KAZETARITZA BAT POSIBLE (ETA BEHARREZKOA) DA\nPosted on 2015-11-13\tby gorkaazk\nMamariga (Santurtzi) aldeko blog batetik hartutako blog mezua\nLiburuak, prentsa, aldizkariak / Libros, prensa, revistas\nOkertu egin naiz. Arestian kazetaritzaren krisiaz idatzi dut, egunkari ezagunen salmenta jaitsiera soilik kontuan hartuta, eta suposatu egin dut informazioarekiko halako baldartasun pitin bat gazteriaren partez. Barkamena eskatu behar dut. Jarraitzen dut pentsatzen benetako arazoa egunkari “printzipalen” sinesgarritasun eza dela, botere politikoekin eta beraien orrietan iragartzen diren enpresa handiekin dauzkaten loturengatik, batez ere. Eta jarraitzen dut kritikatzen bezeroari ezinbestekoa irudituko zaion produktu bat sortzeko kazeta horien gaitasun falta (egunkariak “beharrezko artikuluak” legez daude izendatuta BEZaren zerrendan, %4ko zergarekin).\nBaina okertu egin naiz, gazteriak informazioan ez zuela interesik pentsatzen bainuen, eta ez da horrela. Sare sozialetan begirada bat emanez gero, ikus daiteke, adibidez, zenbat jarraitzaile dauzkaten kazetari eta erreportari freelancek Twitter-en, edo nola Facebook-en edo blog-en bidez argitaratzen den kazetaritza berri hori (kritikoagoa, alternatiboagoa, espezializatua eta eztabaidara irekiagoa) gero eta bisita gehiago izaten dituen. Publikazio hauek zail daukate paperean argitaratzea, baina bere produktua ateratzeko crowdfundung-en bitartez kanpaina bat antolatzen dutenean sekulako…\nPost hau Euskara ikastetxeetan atalean publikatu zen. Gogokoetara gehitzeko lotura iraunkorra.


Hogei urte geroago, edukiak darrai giltza izaten — Eibar.ORG | Eibarko peoria\nHemen zaude: Hasiera / Blogak / Amatiño / Hogei urte geroago, edukiak darrai giltza izaten\nHogei urte geroago, edukiak darrai giltza izaten\nAmatiño 2016/02/03 18:15\n“Edukia da giltza. Behar-beharrezko, hil ala bizikoa da edukietan ere inbertitzea. Orain arte agintean egon den kultura edo ikusmoldea gainditu behar da. Ezin da jarraitu pentsatzen tresnak eta erremintak ordaindu behar diren bitartean, ideiak eta programak ustekabean sortzen direla, zerutik jaitsiko balira bezalaxe” (Intelektualak, telebista eta multimedia, 1997)\nAurten, honezkero, hiru dira bulegora atejoka etorri zaizkidan saltzaile gazteak, Interneteko zerbitzuak eskaintzen eta, behin eta berriz, “edukien garrantziaren” leloa hitzetik hortzera errepikatzen.\nGizarte-sareetako muinaren muina eskainiko balidate bezala datozkit, harrozko eta handi-mandi, aurrean duten zahar hau euren jostailurik berriena ulertzeko ere gauza izango ote den beldur.\nAurrez ondo ikasitako hitz-jarioaz The content code liburu berria aipatzen didate, euren barne-zalantza guztietatik libra zitzakeen segurtasun-sarea bailitzan. Eta berme hurbilagoren bat ezarri nahirik edo, azpimarratzen didate Omar Jareño aholkulari digital “ospetsua” (?), zeinek 2007an. plazaratu omen zuen, estreinako, harako aldarri biribila: El contenido es el Rey.\nKonbentzitu nahi naute, nonbait, edozein webgune gutxieneko arrakastaz kudeatzeko, ez dela aski nolabaiteko pegora txukuna irekitzea eta itxurazko hiruzpalau ezarpen sarean jartzea, jakinekotzat ematen baita sarean esekitzen den guztiaren %70a ez duela inork inoiz irakurtzen. Eta webguneak, benetan, funtzioren bat beteko badu, ardatz nagusia, behinena, edukia baino ez dela.\nBapo, ba. Eskertzen diet maitekiro informazioa eta agurtzen ditut patxadaz, euren eskaintza baliotsua gogoan izan eta interesik handienaz aztertuko dudala aginduz.\nLotsa ere ematen dit esatea, 2007 urtea ia prehistoriatzat jotzen dutenei, “Edukia da giltza” delakoa 1994an entzun nuela nik aurrenengo aldiz Londresen, eta nik neuk idatzi nuela, bueltan, “jendea ez da teknologiaz liluratzen, teknologiak eskain dezakeen edukiaz baizik”.\nLar harropuzkeria ez bada (eta baldin bada, bedi), argitaratu ere argitaratu zen, 1997an, beste hau: “Behar-beharrezko, hil ala bizikoa da edukietan ere inbertitzea. Orain arte agintean egon den kultura edo ikusmoldea gainditu behar da. Ezin da jarraitu pentsatzen tresnak eta erremintak ordaindu behar diren bitartean, ideiak eta programak ustekabean sortzen direla, zerutik jaitsiko balira bezalaxe” (Intelektualak, telebista eta multimedia, 1997)\nSegurutik harrigarri irudituko zaio hainbati konturatzea zein aspaldi heldu ginen, euskaraz, honelako gauzak esatera; baina, behar bada, are harrigarriagoa da ikustea, zein berandu heldu diren, gaztelaniaz, negozio honetatik bizi nahi omen dutenak.\nBai horixe! edukia, edukia eta edukia!\nAipatuko dizut Aztikerrek (Goiena komunikabideak: irakurle eta ikus-entzuleen iritziak, portaerak eta etorkizuneko joerak. 2012) egindako inkesta baten emaitza.\nLehen, gure jarduna baloratzen zen euskaraz zegoelako. Badu logika, seguruen. Lehen ez zen horrenbeste euskararik hedabideetan... Asko aurreratu dugu.\nOrain (2012), hala ere, hurbiltasuna da gakoa, gertutasuna. Lotura handia du, zelan ez, edukiarekin.\n"Goiena izatea positiboki baloratzen dut tokiko berriez informatuta egoteko" esaldiarekin ados eta oso ados dago galdetutakoen %98. Eta galdetutakoan euskaraz jarduteagatik ere ehuneko altua ematen du. Hala ere, gehiago jakin guran, galdetu dugu ia euskaraz izatea edo gertuko edukia izatea den garrantzitsuagoa bezeroarendako. Hauxe da adostasun maila bi esaldiekiko:\n- %29,4 (211 lagun) Tokiko informazioa eskaintzea.\n- %24,3 (174 lagun) Euskara indartzea\n- %332 (332) Biak berdin.\nHau da, aukera egin dutenen artean garrantzia eman diote tokiko informazioa eskaintzeari. Uste dut edukien indarra azpimarratua geratzen dela.\nMarijo Deogracias dio:\nAsko gustatu zait 1994an Londresen entzundakotik esan zenuen esaldia “jendea ez da teknologiaz liluratzen, teknologiak eskain dezakeen edukiaz baizik”.\nOndo baderitzozu gorde egingo dut, tesi-proiektuan darabilgun asmoarekin bat dator-eta.


BATERATUTAKO kargentzat edota BETETAKO Edukiontzientzat, importazio eta exportazio zerbitzua. Bost kontinentetatik, bost kontinentetara.\n• Ondorengo lurraldetara Espezialitatutak:\n- Erdialdeko Amerika eta Hego Amerika\n- Balear Uharteak\n• Ondorengo lurraldetatik espezialitatutak:\n• Kanariar eta Balear irletara intsular zerbitzu berezia. (+info)\nKontsolidatu zerbitzu propioa dugu, baita ere bidalketen neurrizko jarraipenarekin\nGure Itsas Garraio zerbitzua hobeto ezagutu nahi baldin baduzue. Gurekin harremanetan jar zaitezkete.


Udal Administrazioa Sarean: informazioa lortzeko ondo, beste urratsik egiteko, eskas | Revista\nAdministrazio elektronikoa: 18 udal webgune aztertu ditugu eta paper kontuak bideratzen saiatu gara : Udal Administrazioa Sarean: informazioa lortzeko ondo, beste urratsik egiteko, eskas\n· Internet bidez saiatu gara paper kontu desberdinak egiten, hamar guztira eta udalerri bakar batean ere ez dugu lortu hamarrak egiterik\n· Madrileko udal webguneak soilik eman die erantzuna guk egindako hamar eskaeretatik bosti\n· Udal errolda agiria eskatzea eta gorabeheraren baten berri ematea dira tramiterik ohikoenak\n[1. or] Udal Administrazioa Sarean: informazioa lortzeko ondo, beste urratsik egiteko, eskas\n[2. or] Paper kontu ohikoenak\n[3. or] Hiritarren "karpetak" eta Sarean ibiltzeko laguntza\n[4. or] Erabilera proba eta konparatzeko taula\nHiritar guztiok egiten dugu, nahi baino sarriago egin ere: udaletxera urbildu, ilaran egon, falta zitzaigun dokumenturen batekin itzuli, berriz joan datuak gaizki eman eta zuzendu behar genituelako eta antzekoak. Nekagarria, beti ere. Konponbidea Interneten legoke. Baina, momentuz, paper kontuak sarean konpontzea paperean da teoria polita, errealitatean ez hain erraza. Udal Administrazioak sarean informazioa eskaintzen du, bai, baina eginbeharra egiteko ez da nahikoa izaten Internetera jotzearekin. Hala esan lezake CONSUMER EROSKI-k 18 udalerrietako webguneen diseinua eta irisgarritasuna aztertu eta erabilera probak egin ondoren. Nota ‘onargarria’ baino ez dute lortzen gehienek eta askotan udal errolda agiria emateaz gain, ezer gutxitarako balio dute. Ohikoa da, baita ere, udaletxeari buruzko informazio instituzionala aurkitzea, beste ezeren gainetik.\nA Coruña, Alacant, Bartzelona, Bilbo, Kordoba, Granada, Logroño, Madril, Malaga, Murtzia, Oviedo, Iruñea, Donostia, Sevilla, Valentzia, Valladolid, Gasteiz eta Zaragozan egin dugu gure azterketa. Gure aldizkariko adituek urriaren hasieran 360 eskakizun desberdin egin zituzten aipatutako Udalen webguneetan. Honakoak izan ziren bideratu nahi izan zituzten eskakizunak:\nErrolda agiria lortzea\nKultur jardueraren baten izena ematea\nNorberak erabiltzeko kirol instalazioren baten erreserba egitea\nGarraio publikoa erabiltzeko karneta egitea\nUdaletxean eginbeharren bat konpontzeko zita eska-tzea\nTrafiko isunik ote dugun begiratzea\nEtxean lanak egiteko baimena eskatzea\nEzkontza zibilerako paperak betetzea\nAnimalia arriskutsuen zerrendan gurea sartzea\nBeste edozein gorabeheraren berri ematea\nErabilera proba hori egiteko gure adituek Espainia osorako balio duen agiri digitala erabili zuten (zera da, sistema elektronikoren batean dagoen edozein erabiltzaile idenfifikatzeko agiria, dokumentu elektronikoak eta emailak sinatzeko ere balio duena). Hala ere, paper kontu errazenak egiteko ez da beharrezkoa izaten eta teknikoek ez zuten erabili behar izan. Batzuetan sobera, beraz, eta beste batzuetan nahikoa ez. Bilbon, Bar-tzelonan, Valentzian, Alacanten, Gasteiz eta Donostian agiri digitala eskatzen da baina kasu honetan Erkidego Autonomoak ematen duena (ONA edo Izenpe Euskal Autonomia Erkidegoan, Idcat Catalunyan eta Clau-ACCV Valentzian). Logroñon eta Oviedon, bestalde, ez bata, ez bestea: Udalak pasahitza eta gakoa eskatzen dizkie erabiltzaileei.\nUdal Administrazio elektronikoaren gabezia bakarra azpimarratzekotan, ostera, zera litzateke, sarean egin daitezkeenak gutxi direla. Informazioa aurki daiteke, bai, baina 18 udalerri horietatik bakar baten ere ez da posible izan hamar eskakizunen gure zerrenda hori betetzea. Madrilen sei egin daitezke eta horixe da osatuena (errolda eskatu, kiroldegian erreserba egin, zita eskatu udaletxerako, multak begiratu, animalia arriskutsua udal zerrendan sartu eta gorabeheraren baten berri eman). Horrez gain, Madrileko udalak etxean lanak egin nahi dituenari edo kultur jardueraren baten izena eman nahi duenari behar diren paperak sarean eskuratzeko aukera ematen dio. Etxean bete eta gero udaletxera eraman ditzan. Informazioa osatua ematen du, gainera, Sarean egin ezin diren beste urrats administratiboak nola bideratu behar diren jakiteko. Balorazioa, beraz, ‘oso ona’.\nBestalde, Bartzelona eta Zaragozan guk egin nahi genituen hamar eginkizunak neurri baten egiteko modua izan genuen. Paperak inprimatzeko aukera eskaintzen zitzaigun eta informazio osatua. Bi baino ez ziren arren, oso-osorik Internet bidez egin zitezkeen paper-kontuak. Malaga eta Gasteizen ere egoera antzekoa da, tramite partzialak egin litezke eta informazioa eskuratu baina kasu honetan ez zaigu esaten nola lortu udaletxean zerbait konpontzeko zita.\nKordoba, Oviedo, Valladolid, Donostia eta Murtzia dira arlo honetan gehien hobetu behar duten udal Administrazioak. Gure teknikoek ezin izan zituzten egin ezta proposaturiko eginbeharren erdiak ere eta informaziorik ere ez zuten aurkitu nola egin behar ziren jakiteko, behintzat.\nInterneten argitu nahi diren kontuak eginda daudenean Bartzelona, Madril, Oviedo, Iruñea eta Gasteizeko webguneek mezua erakusten diote erabiltzaileari bukatu duela esateko eta erreklamaziorik egin beharrez gero zein zenbaki eman behar duen jakin dezan.\nJoan hurrengo orrialdera Paper kontu ohikoenak »


Erleen pozoia artritisaren gozagarri\nHoni lotuta, ikusi beste atalok Izorrategin:\n- "Apitoxina - Erleen pozoia", Julio César Díaz doktorearen liburuaren kapitulua.\n- "Charles Mraz-ek nora erabiltzen zuen erleen pozoia".\nErlearen pozoia aspalditik erabili du gizakiak erremedio gisa. Baina azken mendean bitxikeria edo herri-jakintzaren sailetik medikuntzarako jauzia egin du. Gure artean erlauntzako beste produktuak dira erabiliagoak -eztia, polena, propolia eta erregina-jelea- baina apitoxinak ere bide luzea egin du osasungintzan.\nNik suertea izan dut Luis Mari Intza adiskide eta erle-jakitunari esker bi apiterapeuta argentinar ezagutzeko. Erdaraz "Apiterapia Hoy" eta euskaraz "Erlea gure sendagile" publikatu dituen Julio Cesar Diaz da bat. 2006an izan zen Gipuzkoan, Ordizian egun osoko ikastaroa eta gainera beste hitzaldi batzuk ematen. Beste medikua 2005ean Gipuzkoan zenbait hitzaldi eman zituen Hugo Agirre doktorea da. Erleen pozoiak duen osaketa, aktuatzeko modua eta erabilpena oso ondo esplikatzen ditu Julio Cesar Diazek bere liburuan: "Apitoxina - Erleen pozoia" atalean irakur ditzakezu liburuan gai honi buruz dauden orrietako batzuk.\nPozoia modu ezberdinetan erabiltzen dute apiterapeutek. Hasteko, batzuek erlea bizirik jartzen dute larruazalaren gainean eta besteek apitoxina elaboratua darabilte injekziotan. Esan behar da injektatzeko apitoxina elaboratuak ez duela minik egiten, erredura eragiten duten osagaiak kendu zaizkiolako pozoiari. Bada beste sistema berezi bat, Apipuntura egiten dutenena: pozoia akupunturako guneetan ipintzen dute. Hala ere esan behar da teknika hau ondo erabiltzeak apiterapiaz gain akupuntura eta medikuntza txinatarra edo japoniarra ezagutzea eskatzen dituenez, apiterapeuta gehienek ez dutela horrela erabiltzen apitoxina edo pozoia.\nApitoxina elaboratua erabili ala erle bizien ziztadak? Normala denez, mediku apiterapeuta askok eta horien bezeroek nahiago dute apitoxina usatzea. Batetik, minik egiten ez duelako. Bestetik, injekzio batean erle askoren dosiak sar daitezkeelako, horrela injekzio gutxiago eta medikuarenganako bisitak urriago behar direlarik. Aitzitik, erle biziekin lan egitearen aldeko arrazoiak ere ez dira gutxi. "Produktua" merkeagoa da, naturalagoa eta gaixoari autogestionatzeko bidea uzten dio: alergiaren froga egin eta plan orokor bat osatu ondoren, norbera ondo moldatzen da erlezainen batekin tratua eginda edo are hobeto, noberak bere erleak edukita. Europako txoko honetan apitoxina erabiltzen duen medikurik ez denez, erle bizia erabiltzea beste biderik ez da.\nZenbat erle-ziztada? Horretan ere estiloak eta "eskolak" badira, eta gaixoak berak bere bizitzako une batean nahiago izan dezake batera edo bestela funtzionatu. Apiterapeuta batzuek erle gutxi batzuk gomendatzen dituzte, 6-8 adibidez, astean hirutan, minak dauden lekuen inguruetan, hori bai, denbora luzez. Sistema hau arazo lokaletarako egokia da, baina -normala denez- onurak geldoago erakusten ditu, eta aldi berean gaixoarentzako eramangarriagoa da, hasieran batik bat. Beste apiterapeuta askok mediku klasikoen bidea jarraitzen dute: hasi gutxirekin, baina ziztadak ugaritu eta aste pare baten buruan sartu 15-20 ziztada (edo gehiago) astean hirutan jartzeko dinamikan. Klasikoen helburua zera da: gorputza erlearen pozoiz saturatu eta gizakiak erreakzio immunologiko bat eduki dezala, gero ziztadak gutxitu eta ondoren berriro aurreko kopuruetara itzulita ostera beste erreakzio immunologiko bat lortu, eta prozesu hori behar adina aldiz lortzea. Erreakzio immunologiko hori gogorra izaten da, gaixotasuna bere gogorrenean azaltzen baita. Baina klasikoek hori ikusten dute gaitza kontrolatzeko bide bakartzat.\nNeronek burutu ditudan bi saioetan, lehenengoa 2002ko udazkenean egin nuen, hilabete gutxikoa. Erle gutxirekin hasi eta kopuru horiek igoz joan nintzen: bi ziztadatik hasi eta 16 jartzeraino iritsi nintzen, helburua kopuru handiagoetaraino iristea zen arren. Pozoiak soinean egun batzuetako iraupena duenez, hilabeteko epean gorputzean pozoi asko pilatzen da eta une batean horrek erreakzio gogorra eragiten du. Apiterapeutek diote erreakzio hori bilatzen dutela eta Espondilitisa inmunitatearekin lotutako gaitza denez, oso logikoa dirudi. Beste terapia ezberdin batzuek ere eragiten dute erreakzio gogor hori, eta hortik pasa beste erremediorik ez da, gaitzaren inflamazio prozesua eten nahi bada. Gaixoarentzako oso latza gerta daiteke, ordeam batez ere hasieran. Nik neuk, eten egin behar izan nuen.\nBigarren aldian -2005eko udazkenean hasita- formula moderatuagoa erabili nuen hasieran, Hugo Agirreren gomendioz: astean bitan 6-7 ziztada aldiko. Egia esan, nire egoera ezberdina zen bigarren saio honetan: almidoirik gabeko dietarekin eta propolia hartzearekin nire inflamazioa kontrolpean neukan iada. Orain nire helburua ez zen espondilitis erasoa geldiaraztea, baizik eta epe luzerako hobekuntzak bilatzea.\n2005eko abendutik aurrera, hilabete luzez erleak jarri nituen: belaunetan eta orkatiletan bana eta beste bi bizkarrezur inguruan, batzuetan suprarrenaletan eta sakroiliakoen inguruan besteetan, gehi propinazko eztenkadaren bat. Beranduago, hilabete batzuetan aritu nintzen sistema "gogor" edo klasikoan, astean hirutan 16-18 erle ipiniz, eta harrez gero ez nuen sentitu hasieran nabaritu nuen okerragotze kritiko hartarik. Egia da ere hainbeste denborako esperientziarekin erleari beldurra galtzen zaiola, eta norberan terapia kontrolpean edukitzeak asko errezten duela bidea.\nErle-ziztada hartu duenak badaki minutu erdiko errealdia eragiten duela, gero halako kozkor bat uzten duela egun baterako eta tarteka azkura ere ematen duela; baina jasangarria da. Hala ere, gauza batez bai ohartu gara: pozoiak erreakzio berezia egiten du inflamazio hondarren bat edo artrosiaren eraginak dituzten puntu jakin batzuetan. Nabarmena gertatzen da hori nigan belaun batean; urte askoko inflamazioek oso andeatu didate belaun bat (kartilagoa hondatu, fibrosiak eragin, eta abar) eta hori bereziki handiarazten du pozoiak egun bat edo birako, batik bat erlea belauna gehien izorratuta dagoen puntuan ipiniz gero. Baina ziztaden poderioz, belauna tankera askoz hobea hartuz joan da hilabeteotan, ikututakoan hezurrak eta ligamentuak nabari daitezke, ez du gehiago likidorik sortzen, fibrosi konponezinak ziruditenak gorputza bera iresten ari dela dirudi.\n2006ko martxoan hau idatzi nuen hementxe: "Epe luzerako inbertsio moduan planteatzen dut orain erleen pozoia. Batetik, urte pare bateko epean ikusi nahi dut zein neurritaraino hobetzen diren espondilitisak orain arte eragin dizkidan sekuelak (artrosiak, tendoien kaltzifikazioak eta fusioak). Duela gutxi arte hori ezinezkoa zela etsita nengoen, izorratutakoa betirako zegoela gaizki; baina hilabeteotan itxaropen berriak piztu zaizkit. Bestetik, apitoxinak sistema inmunologikoa erregulatzen laguntzen duela diote (propoliarekin batera) eta hori ere ikusi nahi dut. Bitarte horretan, Dena dela, dieta+propolia formularekin lortutako hobekuntzan segitzen dut ziztadak hartzen hasita gero, eta espondilitisak egiten dizkidan erasoak arinagoak eta laburragoak dira". 2008ko otsailean ari naiz eguneratzen atal hau, eta esan behar dut segitzen dudala erleak jartzen, astean hirutan 6-8, bi belaunik okerrenean, bat lepagainean (zerbikalak) eta gainerakoak bizkarrezurrean, etab. Eta horrela segitzeko asmoa dut.\nGainerakoan, apiterapeuta bat, nire ustez, beharrezkoa da hasieran: alergiaren froga egin, plan orokor bat martxan jarri, jarraipena egin, eta abarretarako. Baina gero, batez ere espondilitisaren inflamaziozko aldia etetea lortuz gero, nor bera maneja daiteke ondo. Euskal Herrian behintzat errez aurki dezakegu astean erle batzuk emango dizkiguna, erlezainak jende solidario eta jakintsua dira eta. Denborarekin, norberak bere aldetik edo beste lagun batekin erlauntza batzuk jartzea izan daiteke hurrengo urratsa. Horra espondilitisak eskaini digun beste oparia.\n"Hernaniko Kronikoak" eta erleak (2008ko apirilean)\n"Hernaniko Kronikoak" deitzen diogu gure eritasun kronikoak samurtzeko erle ziztadak erbiltzen ditugun talde txiki bati. Une honetan Euskal Herriko eguneroko-egunkari bakarra den "Hernaniko Kronika"rekin egin nahi du hitz-jolas golfoa. Hona hemen laburbilduta zertan ari garen Hernanikoak eta ez-Hernanikoak garen kroniko batzuk.\nA Espondilitikoa. "Martin" (izen gezurrezkoa da) ez da Hernanikoa baina bai espondilitikoa. Gizonezko gaztea (40 urte 2007an), bi haur txikiren aita, irakaslea. 2007ko uda arte ez zuen egiten Almidoi Gabeko Dietarik, 50 mg Inacid eta Salazopirinarekin moldatzen zen bizi normala egiteko. Duela urte batzuk Madrilgo apiterapeuta famatu batek artatu zuen, eta "Martin" oso gustora zegoen haren formulak (polena+propolia+erleen ziztadak) eman zion emaitzarekin. Gainera, 2003an esan zidanez, erleen pozoia hartzeari utzi eta hilabete batzuetan ere segitu zuen horren onurak sentitzen. Hau izan da nik ezagutu dudan lehen espondilitisdun erleekin aritua, eta bere esperientziak animatu ninduen ni ere hastera. Baina erle kontuak utzita zeuzkan, 2006an Julio Cesar Diaz medikua ezagutu, honek animatu eta berriro hasi zen arte. 2007ko udaberrian kontatu zidan erleak utzi zituela, bakar bat jarrita ondoeza eragiten ziolako, halako alergia itxurako zerbait. Elkarren artean komentatu genuen nola esplikatzen dituen holako kasu bereziak (alegia, alergikoa ez dela frogatuta dagoen pertsonari mota horretako erreakzioa eragitea) Bodog F. Beck mediku apiterapeuta klasikoak ("The Bible of Bee Venom Therapy"): honek azaltzen ditu antzeko kasu asko, eta dio beti direla edo immunitate sistema oso apalduta daukaten pertsonak, edo pertsona osasuntsuak ahulaldi momentuzkoetan (bazkari handi baten ondoren, emakumeak haurdun edo hilekoarekin, estresaldi gogorrean...) harrapatu dituenak. Hain zuzen ere, "Martin" laguna estres aldi gogorra ari zen pasatzen, eta gainera eskumuturreko min handiak zituen. 2007ko irailean operatu zuten eskumuturretik, eta geroztik are handiagotu zitzaizkion minak giltzadura guztietan, behar bada lehendik zekarren okerragotze orokorrari gehitu zitzaiolako operazioak eta eskumuturrean ipinitako titaniozko piezak eragindako erreakzio immunologikoa. 2007ko udazkenetik Almidoi Gabeko Dieta egiten hasi da, eta 2008an berriro erle bakan batzuekin ziztatzekotan da. Baina lerrook idazteko unean bere gaixotasunak sekulako krisia bizi du, Baigorriko kinesiterapeuta jator batek esango lukeen moduan "inarrosaldi" betean dago.\nB Espondilitikoa. "Fidel" gizonezko gaztea da, Hernanikoa, 40 urte inguru, lanean ordu asko egiten dituena. Bai egiten du Almidoirik Gabeko Dieta, propoli eta polenez osatzen duena. Normalean 75 mg. Inacid hartzen du, eta bizimodu ia normala darama, krisian ez dagoelarik. Min handiak pasatzen ditu boladaka, baina ez dauka giltzaduretako fusiorik. 2007ko udaberrian hasi zen erleak jartzen, astean 5 egunetan 8-10 ziztada. On egiten diotela dio "Fidel"ek, botika kopurua zerbait gutxitu duela, lehen baino askoz gutxiagotan geratzen dela ezin mugiturik blokatua, eta krisiak gutxiagotan nozitzen dituela. Dena dela, 2007ko neguan krisi gogorra nozitu du, dieta, erle, propoli eta guzti. Negoa pasatzearekin berriro bere onera datorrela dirudi. Bera moldatzen da erle guztiak jartzeko bere buruari, baita bizkarrekoak ere, eta mina daukan puntuetan jartzen ditu, baita esternoi aldean ere batzuetan. Aurrerantzean ere segituko du erleak jartzen.\nC Espondilitikoa. "Joan" 45 urte inguruko gizonezkoa da, Hernanikoa. Ez du egiten Almidoirik Gabeko Dietarik, laneko ezintasuna aitortuta dauka aspalditik, espondilitisa oso aurreratuta dauka, bizkarrezurrean fusio asko, giltzurrunetan harriak, eta abar. 100 mg Inacid hartuz moldatzen da aspaldion, baina mugitzeko arazo askorekin. 2005an propolia hartzen hasi zen, eta horrek soineko psoriasi puntuak asko hobetu zizkiola dio. Polena ere hartzen du. Erleen ziztadekin 2007ko otsailean hasi zen. Astean hirutan beste espondilitiko batek jartzen dizkio 18-20 erle, bi ezkerreko belaunean, bina aldaka bakoitzean, eta gainerakoak sakroiliakotik hasi eta bizkarrezur osoan. "Joan"ek hobekuntza hauek aipatu ditu: ezkerreko belauna jadanik ez zaio handitzen (lehen rodillera zerabilen) eta hobeto mugitzen zaio, pausoa arindu du, aldaka batean urrats bakoiztean sentitzen zuen mina dagoenekoz ez dauka, luzaketa ariketak hobekixeago egiten ditu, lagunek aipatu diote itxura hobea daukala (kolore hobea ere bai), eta aldapetan arinxeago dabil. Beste urte bete behintzat sistema berean segitzeko asmoa dauka. 2008ko otsail honetan pittin bat aldatu egin du ziztadak aplikatzeko metodoa: Chrales Mraz-ek erakutsi moduan txoko minberetan gehiago saiatzen da, ikusiko da ea honek hobekuntza prozesua azkartzen dion ala ez.\nD Parkinsonianoa. "Iñaki" 55 urteko gizona da. Parkinsona dauka, gutxienez duela 10 urtetik honuntza. Hernanikoa. Laneko ezintasun absolutoa dauka emana. 2006ko udaberrian hasi zen erle ziztadak jartzen, Julio Cesar Diazekin mintzatu ondoren. Polena ere hartzen du. Parkinsonaren kasuan, apiterapeutek -beste onuren artean- biok azpimarratzen dituzte: batetik pozoiak daukan dopamina (parkinsonianoek dopamina hartzen dute botikatzat) eta bestetik odolaren irrigazio sistema hobetzean burmuinaren egoera hobetzea. Urte eta erdi honetan "Iñaki"k lehengo botika mailan mantentzea lortu du (hortik ulertu baldin badaiteke gaitza gehiagora ez dela joan), eta baldintza horietan hobekuntzok aipatu ditu: lehen sarritan blokeatzen zitzaion ezkerreko zangoa ez zaio blokeatzen, belaunetako mina desagertu zaio, egoera animikoa hobetu zaio (jenioa gozatzea barne), segurtasun handiagoz ateratzen da kalera... Ondorioz, autonomia irabazi du eta berriro hasi da garraio publikoa erabiliz hiriburura joaten, eta abar. Erleen ziztadekin aurrera jarraitzeko asmoa du.\nF Espondilitikoa. "Jon" 50 urteko gizonezkoa da. 1987an diagnostikatua, aspaldi eman zioten laneko ezintasuna. Espondilitisaz gain bestelako konplikazioak dauzka. Fusio asko ditu bizkarrezurrean, eskuetako behatzetan okerdura handiak, eta 2008ko urtarrilean min handiak pasatzen zituen. Baxenabarreko gizon honek Jean Seignalet mediku famatua ezagutzeko zoria izan zuen. Haren dieta jarraitu du geroztik, ahalik eta zorrotzena. Jakina da hala ere Seignaleten dieta oso jenerikoa dela, eta espondilitisdun askoren esperientziak erakusten du almidoia otorduetatik kentzen askoz zorrotzago jokatu behar dela. Erlearen pozoiarekin ez baina sugegorriarenarekin esperientzia bitxia izan zuen gure lagunak duela urte batzuk: uda batez belar bilketan familiari laguntzen ari zela, sugegorriak ausiki egin zion eta handik egun gutxira bigarren batek... eta familiakoek harriturik esaten zioten ea zer egin zuen, lepoa lehen baino askoz hobeto mugitzen zuelako. Arinaldi horrek pare bat hilabete iraun omen zion. Pozoiak autoimmunitatezko gaitzetan dauzkan eraginak ondo erakusten ditu ixtorio honek, nahiz eta jakina izan sugeen pozoia gizakiak ez duela oraindik kontrolatu ahal izan, eta erlearen pozoiaren oso desberdina dela. 2008ko urtarrilean "Jon" hasi da Almidoi Gabeko Dieta zorrotzago egiten eta erleak jartzen. Hiru asteren buruan, hau deklaratu du: almidoia hobeto kontrolatu (funtsean arroza eta azenario edo pastenarri egosia otorduetatik kenduta) gehi bi egunez behin 2/4 erle jarrita, berehala nabaritu duela diferentzia; loa hobetu du, gauetan blai egin arte bustitzen zuen izerdia desagertu zaio, belaunetako minak gutxitu... Sei aste pasa ondoren, bi belaunetan ari zen hiruna eztenkada jartzen, lehen baino gehiago ibili arren ez zitzaizkion belaunak handitzen ("alaba harritu da nire belanen itxura aldaketa ikusirik") eta ohartu da orkatilak ere hobetu zaizkiola. Ez dira askotan ikusten halako aldaketa handiak, eta ondoko hilabeteetan zer gertatzen den hurrengo eguneraketan kontatuko dut. Apitoxinaren erabilera aldetik, "Jon"en kasuak badu berezitasun bat: honek kasik antiinflamatoriorik ez du hartzen (parazetamola eta aspirina baizik ez, eta erleen ziztadekin hasi eta zortzi asteren buruan aspirina kendu egin du), beste botikarik ere ez; horregatik"Jon" da gure artean antzarik gehien duena Bodog Beck eta antzinako beste apiterapeutek aurkitzen zituzten artritisdunekiko.\nG Espondilitikoa, ni neu. Nire orain arteko esperientzia goiko atalean kontatu dut.\nH Espondilitiko gehiago badira erlearen ziztadak erabiltzen ari direnak, posta bidez jakinarazi izan didatenez. Baina haien emaitzen berririk ez dut, ni ere ez naiz ibiltzen-eta noizbait kontu hauetaz mintzatutako beste kideei kontuak eskatzen. Esan gabe doa lerrook irakurrita norbait animatzen bada bere esperientzia kontatzera, hemen ipiniko dudala.\nBukatzeko, oraingoz alegia, erleen pozoia erabili nahi duenak badauzka, ingelesez, bi liburu izugarri onak:\n- "Health and the Honeybee". Honen egilea, Charles Mraz (1992an hila) medikua ez baina erlezaina izan zen, baina Estatu Batuetan ziren mediku apiterapeuta onenekin ikasi zuen, eta urte luzez erle ziztadaz artatu zituen beregana etortzen ziren artritikoak. Gizon oso praktikoa, AEBetako Apiterapiaren aitapontekotzat hartua, bere esperientziak biltzen dituen liburu txiki eta praktiko hori utzi zuen. (Izorrategin atal propioa egin diot, liburuaren atal bat euskaratuta: "Charles Mraz-ek nora erabiltzen zuen erleen pozoia").\n- "The Bible of Bee Venom Therapy". Bodog F.Beck mediku hungariarra I. Mundu Gerraren ondoren joan zen Estatu Batuetara bizitzera, eta han praktikatu zuen Apiterapia, 1942an hil zen arte. XIX. mende bukaerako eta XX.eko hasierako mediku apiterapeuta famatuak ezagutu zituen, eta ikasi eta esperimentatu zituenak bildu zituen 1935ean publikatutako liburu honetan, azpititulu honekin: "Bee Venom, its nature, and its effect on arthritic and rheumatoid conditions". 1997an berrargitaratuta, errez eskura daiteke.\n(2008ko apirilean eguneratua).


Sternum tatuaje ideiak\nsonitattoo Urtarrilaren 11, 2017\n1. Ternurazko tintazko tatuaje batekin estetika jartzen du itxura feminista\nNeska eder bat Tintero eder batekin tinta beltzaren diseinuarekin. Tatuaje diseinu hau oso erakargarria da.\n2. Tinta beltzak dituzten emakumeentzako tatuaje estetikoek tinta beltzak diseinatzen dituzte\nEmakumeek maite dute Sternum tatuajea tinta beltzaren diseinurako emakumeentzat; beroak eta erakargarriak bistaratzeko\n3. Tinta diseinatutako emakumeentzako tatuaje estetikoek itxura erakargarria dute\nBrown skinned emakumeek Sternum tatuaje hau egingo dute diseinu lore batekin, itxura sexy eta liluragarriak egiteko\n4. Tinta beltzak dituzten emakumeentzako tatuaje estetikoek tinta beltzaren diseinuak argia ematen diete\nBlusa beltz motzekin jantzitako emakumeak maite esterno tinta tinta beltzarekin; Tatuaje-diseinu honek jantziarekin bat egiten du itxura zoragarria erakusteko\n5. Tinta beltza tinta beltzeko diseinurako Estutzeko tatuajeak erakargarriak dira\nBrown skinned emakumeak maite Sternum tatuaje diseinu zirkular beltz batekin; Tatuaje-diseinu honek larruazalaren kolorea betetzen du itxura erakargarria eta liluragarria bihurtzeko\n6. Ternura beltzaren diseinuaren tinta beltzak tatuajeak egiten ditu erakargarriak\nBlusa beltza eta gorputz distiratsua duten neska batek tinta beltzaren diseinuarekin egingo duen Sternum tatuaje batetara joango da publikoarentzako erakargarriago bihurtzeko.\n7. Lore horia duten emakumeentzako estutzeko tatuajeak sexy eta zoragarriak dira\nEmakumeek esterno-tatuajea maite dute lore-diseinu horia; Tatuaje-diseinu honek itxura erakargarriak eta erakargarriak dira\n8. Loreen diseinurako emakumeentzako tatuaje estetikoa zoragarria iruditzen zaie\nEmakumeek maite dute Sternum tatuajea lore-diseinuarekin; Tatuaje-diseinu hau apaingarri eta xarmagarria da\n9. Tinta beltza tinta beltzeko emakumeentzako tatuaje estetikoa zoragarria iruditzen zaie\nEmakumeek maite dute Sternum tatuaje ederra lore beltzaren tintazko diseinua, maitasuna naturaz erakusteko\n10. Loreen diseinurako emakumeentzako tatuaje estetikoa bere xarmangarri itxura du\nAzala marroi batekin maiteminduta, estetika tatuaje beltza, tinta beltzeko diseinuarekin, sexy itxura\n11. Tinta estalizeko urdina eta marroia duten emakumeentzako tatuaje esterilak erakargarriak dira\nSternum tatuaje bezalako emakumeek tximeleta beltzaren diseinua dute, publikoarentzako erakargarriak izateko\n12. Ternura urdina eta arrosa tintazko diseinurako Estutzeko tatuajeak oso ondo agertzen dira\nEmakumeek maite dute Sternum tatuajea lore urdina eta arrosa diseinatzeko emakumeentzat; Tatuaje-diseinu hau komenigarria eta erakargarria da\n13. Tinta beltzak diseinatutako emakumeentzako tatuaje estetikoa itxura erakargarria da\nBrownek maite dute Sternum tatuaje tinta ilunaren diseinua; Tatuaje-diseinu honek larruazaleko koloreekin bat egiten du itxura erakargarria eta sexy erakartzeko\n14. Tinta estetikoa, emakumeek tintazko tintazko diseinuarekin, sexy itxura ematen diete\nEmakumeen larru marroiak Sternum tatuajearekin egingo du tinta arrosa kolorearekin; Tatuaje-diseinu honek xarmangarri eta polita ematen die\n15. Azeri zorrotzarekin tatuatzen duten emakumeentzako tatuajeak sexy itxura ematen die\nBrown skinned women Sternum tatuajea azeri Fox tinta diseinua joan; Tatuaje-diseinu honek xarmangarri eta polita ematen die\n16. Tinta beltzak diseinatutako emakumeentzako tatuaje estetikoa itxura erakargarria da\nBrownek maite dute Sternum tatuaje tinta ilunaren tximeleta diseinua; Tatuaje-diseinu honek larruazaleko koloreekin bat egiten du itxura erakargarria eta sexy erakartzeko\n17. Tinta marroia duten Estetika tatuajeak tinta marroi baten diseinura eramateko modukoak dira\nBrown skinned emakumeak Sternum tatuaje margotu tinta diseinu batekin joan; Tatuaje-diseinu hau itxura liluragarri eta dotorea da\n18. Estutzeko tatuajeak, lore beltzaren diseinurako emakumeak erakargarriak dira\nTinta beltzak diseinatzeko loreak Emakumeentzako Tattoo esterilak goiko kolorearekin lotzen ditu itxura liluragarria ekartzeko\n19. Tinta arrosa tintazko lore diseinatutako emakumeentzako tatuaje estetikoa itxura feminista biltzen du\nNeska estetruko tatuaje ederrez gustatzen zait. Tatuaje diseinu hau oso erakargarria da.\n20. Lore beltzaren diseinurako emakumeentzako tatuaje estetikoa itxura ederra da\nEmakumeek maite dute Sternum tatuajea lore beltzaren tintazko diseinua, bikainak itxura emateko\n21. Neska-tintazko tatuajeak, lore-tintazko tintazko diseinurako emakumeek itxura bikaina ematen diete\nEmakumeek larruazal koloreko marroia duten mahuka motzeko mahukaekin maitatzen dute Sternum tatuajea, lorezko tintazko tintazko diseinua duena; diseinu tatuaje honek itxura ederra ematen die\n22. Tinta beltzak dituzten emakumeentzako tatuaje esternuak itxura polita eta erakargarria ematen die\nBrownek maite dute Sternum tatuajea tinta beltzeko diseinuarekin; Tatuaje-diseinu honek gorputz-kolorearekin bat egiten du itxura bikain eta ederra emateko\n23. Lur beltz batekin emakumeentzako tatuaje estetikoa burutzen dute\nEmakumeek maite dute Sternum tatuaje ederra, lore beltzaren dekorazioa, itxura classy bat emateko\n24. Tinta tinta beltzaren diseinurako emakumeentzako estutzeko tatuajeak liluratzen ditu\nEmakumeek Sorbalda Tattoo maite dute tinta beltzaren lore diseinuan; beroak eta erakargarriak bistaratzeko\narrano tatuajeaktatuaje ideiakonena lagun tatuajeakzodiako zeinu tatuajeakaingeru tatuajeaktatuaje gurutzatuakmaite tatuajeakTatuaje geometrikoakcat tatuajeakcute tatuajeaktatuaje tribalakolagarroa tatuajemehndi diseinuakoroa tatuajeakOrkatila tatuajeaklehoien tatuajeakatzera tatuajeakelefante tatuajeBihotz tatuajeakbegi tatuajeoinez tatuajeakneskentzat tatuajeakbikote tatuajeakLotus lore tatuajediamante tatuajemoon tatuajeakmusika tatuajeakhegazti tatuajeaktatuaje infinituamanga tatuajeakaingura tatuajeakarreba tatuajeakbularrean tatuajeakcherry blossom tatuajeeskuko tatuajeakrip tattoosscorpion tatuajetximeleta tatuajeakarrow tatuajekoi fish tattooeguzki tatuajeakbeso tatuajeakakuarela tatuajeLuma Tattoolepoko tatuajeakigo tatuajeakhenna tatuajeiparrorratza tatuajetatuajeak gizonentzatlore tatuajeak


Ondarea eta Hezkuntza » Ondarea Bizkaia\nKultura-ondarea iraganetik jasotako ondasun-multzo zabal eta dibertso batek osatzen du. Ondasun horietan, kontserbatu beharko liratekeeno eta egungo eta etorkizuneko belaunaldiei transmititu beharko litzaiekeen balioak antzematen ditugu. Komunikazio-prozesu horretan, hezkuntzak funtsezko zeregina betetzen du, pertsonek ondare-ondasunen inguruko ezagutzak eskura ditzaten eta haiekiko errespetuzko eta sentikortasunezko jarrerak garatu ditzaten.\nHorrela, museo batera, arkeologia-aztarnategi batera, arte-adierazpen batera edo beste edozein kultura-jardueratara hurbiltzeko dugun modua horren inguruan aldez aurretik dugun ezagutzak baldintzatuko du, eta, aldi berean, bizitako esperientzia berri bakoitzak modu positiboan edo negatiboan elikatuko ditu gure ondorengo ohiturak.\nKultura irakatsi eta ikasi egiten da, eta, txanpon beraren bi alde gisa, irakaskuntza-ikaskuntza prozesuak ondasun materialak eta immaterialak sortu ditu denboran zehar, eta horiek aintzatetsi, aztertu, baloratu eta kontserbatu behar dira.\n2020ko Ondarearen Europako Jardunaldien helburua egungo eta iraganeko hezkuntza-ekintzak sortutako ondare-multzoa ikusaraztea eta balioestea da; izan ere, neurri handi batean, gutxietsita dago, jendeari ezkutatuta, eta, konponbiderik jarri ezean, desagertzeko zorian.\nUrrian zehar, Bizkaiko Ondarera hurbilduko gara publiko desberdinentzako xedaturiko jardueren bide;, betiere, ondare hori ezagutzeko, gozatzeko, baloratzeko eta babesteko beharraz jabetzeko helburuarekin. Aurten, lehen hezkuntzako eskola zaharrek, institutuek, unibertsitateek, arte- eta ofizio-eskolek, patioek, joko-plazek, maisu-maistren etxebizitzek, maistrek, liburuek, kartillek, mapek, argazkiek, eskulanek, jakintza tradizionalek, pertsonaia nabarmenek eta, oro har, gaur egun garena markatu duten eremu formal edo ez-formaleko hezkuntza-esperientzia guztiek hartuko dute protagonismoa.\nOndarea eta Hezkuntza hausnarketarako eta zabalkunderako gaitzat hartuta, ez dugu aitzakiarik aurten Bizkaian beren 20. edizioa beteko duten jardunaldietan parte ez hartzeko.


EAEko gizarte ekimeneko ikastetxeetako sindikatuok gatazka bideratzeko tajuzko proposamenak egiteko eskatu diegu patronalei eta benetan busti dadila Hezkuntza Sailari | LAB SINDIKATUA\nZerbitzu Publikoak Irakaskuntza EAEko gizarte ekimeneko ikastetxeetako sindikatuok gatazka bideratzeko tajuzko proposamenak egiteko eskatu diegu...\nAgerraldi honetan gogoratu dugu azken bi ikasturteetan ikastetxe hauetako langileek 27 greba egun gauzatu behar izan dituztela jadanik, 10 urte daramatelako lan-hitzarmenik gabe, soldata izoztuta, lan karga gero eta handiago eta baldintza gero eta eskasagoak pairatuz eta beraien lanpostua galtzeko arriskuan.\nBaita, 2017ko azaroan sindikatuok negoziazio mahaitik altxatu aurretik ere, inolako aurrerapenik ekarri ez zuten 30 negoziazio mahaitik gora izan genituela eta mahaitik altxatu ondoren ere, sindikatuok planteatu ditugun mobilizazio eta grebek aukera eman dietela patronalei langileen eskaerei erantzungo dioeten proposamen eta planteamenduak egiteko eta hezkuntza sailari gatazkaren irtenbidean bustitzeko.\nHaatik, patronalak gatazka bideratzeko proposamen eta planteamenduak egin beharrean, langileen eskaerei erantzun seriorik eman gabe mobilizazioa desaktibatzera eta negoziaketa itxura soila ematera bideratzen ari da bere ekintza guztiak. Horrela soilik uler daiteke ondoren atzera bota dituen proposamenak egin izana, gure negoziazio kolektiborako eskubidea mugatzera bideratuak dauden planteamenduetan tematuta jarraitzea, edota, maiatzeko greben bezperetan gertatu berri den moduan, adostasunetara iristeko aukerak zapuztera bideratzea bere ekintzak.\nHezkuntza sailak gatazkaren irtenbidean inplikatu gabe jarraitzen duela ere salatu dugu, modu horretan legebiltzarrak otsailean emandako agindua ez betez. Hau agerian geratu berri da beste behin ere sindikatuok maiatzak 30erako deitutako bileraren aurrean izan duen jarrerarekin. Bilerara ez etortzeko erabakia hartzeaz gain, sindikatuak bilera batera deitu gintuen, aurreko egunerako. Bilera horretan ordea, gai bakar bati buruz hitzegin nahi izan zuen, birkokapenari buruz ; haatik, gai honetan bertan ere ez zuen ordea aurrez egindako planteamenduarekiko inolako aldaketarik aurkeztu (eta honek ez du birkokapena bermatzen, eta ez du zerikusirik orain 4 urte baino gehiago sindikatuok helarazi genion birkokapen proposamenarekin ere ). Agerikoa da sindikatuok egindako bilera deialdiak suposatu zion interpelazioaren aurrean, bilera horretara etorri ere ez egiteko eta gatazka honetan busti gabe jarraitzeko aitzakia sortze izan zela helburu bakarra.\nAzkenik, familien kezka ulertzen dugula eta honekin bat gatozela adierazi dugu eta arduragabekeria hutsa deritzogula patronalak planteamendu berdinetan tematuta jarraitzeari eta hezkuntza sailak ardura oro bere gainetik kentzeko saiakeran jarraitzeari. Horregatik, sindikatuok, beste behin ere, patronalei eta hezkuntza sailari bakoitzari dagokion ardurak bere gain hartu eta gatazka bideratzeko neurriak har ditzatela eskatu diegu, langileen eskaerei erantzun egoki bat emango dioten planteamendu eta proposamenak eginez.


Million dolars galdera — Eibar.ORG | Eibarko peoria\nHemen zaude: Hasiera / Blogak / Izan eta Esan / Million dolars galdera\nMillion dolars galdera\nElena Laka 2007/09/19 10:24\nUmeekin dabilenak badaki txikiek, sei urte artekoek edo, dena galdetzeko ohitura dutela. Galderak, noski, umeen mundu ikuspegitik egiten dituzte, horietan konturatzen gara nagusiok beste galaxia batean bizi garela, nahiz eta ez nintzateken ausartuko gurea galaxia zuzena dela esaten.\nKontua da umeen mundutik abiatuta, helduoi egiten dizkiguten galderak bitxi iruditzen zaizkigula. Ume txikiekin zabiltzanean galderok barrea-edo, eragiten dizute, baina gero normalean segituan ahaztu egiten zaizkit, niri behintzat. Izan ere, umeen hazkuntza oso dinamikoa da, eta segituan doaz etapak pasatzen, etapa batek aurrekoa estali egiten du. Horrela, ohikoa da ikastolan hasi berria den ume baten gurasoa ez akordatzea noiz hasi zitzaion umeari berdurak ematen, edo noiz tokatzen zaien arraina jaten hastea (izango da gurasoren bat sekula jakin ez duena, baina hori beste kontu bat da).\nHala ere badira galdera batzuk bereziki ukitzen zaituztenak, eta baten batzuk behintzat buruan geratzen zaizkizu. Horietako batzuk:\nPaulo txikia zeneko polit bat: aitxitxak esaten dio: “ikusi Paulo, ilargia laino baten atzean ezkutatzen ari da”. Eta Paulok: “zeinek ez ikusteko, aitxitxa?”\nOierren galderak gertuago dauzkat, txikiagoa delako eta den-dena galdetzen duelako, hitzontzi hutsa da. Joan zen udaberrian ahoan zerabilzkien bi galderek, oso normalak izanda ere, begiak bustita lagatzen zizkidaten:\n- “ama, eta zu noiz hilko zara?”\n- “ama, eta zu hiltzen zarenean, zein izango da nire amatxo?”\nLuistxorekin eta Mendigreenekin afarian, komentatzen genihardugun Pirritx eta Porrotxen ipuin berriak. Uste dut haria Luisek ekarri zuela, seme-alabei Eneko Haritza irakurtzen dabilkiela kontatu zuelako, bere umeek adi-adi entzuten dutela. Ni Oierrekin Pirritx eta Porrotxen ipuin mega-korrektoak irakurtzen nabil, ez niri gustatzen zaizkidalako, umeak eskatzen dituelako baizik. Ipuin hauen artean badago “Gorka konpontzailea”rena, gurasotzat ama-bikotea duen mutiko baten istorioa. Hasieran arraro samarra egiten zitzaion Oierri bi ama edukitze hura: “zelan, bi ama?”. Orduan ni, korrekto-korrekto, erantzuten nion posible dela bi ama edo bi aita edukitzea, badaudela horrelako bikoteak. Ondorengo galdera, logikoa berarendako, Luisi horrelako grazia egin ziona:\n- “ama, eta nik zergaitik ez daukat bi ama?”\nKorrekzioa barneratu du, bai, Oierrek.\netiketak: ume, pirritx, galdera, porrotx


Apirilaren 22ko 13/1986 FORU DEKRETUA, Gipuzkoan ospatzen diren Ganadu Lehiaketen Arautegia onartzen duena.\nGIPUZKOAKO LURRALDEKO GANADU LEHIAKETETARAKO ERREGELAMIENDUA\nBOG 8 Maiatza 1986\nGipuzkoako Foru Diputazio Txit Argiaren babesean eta mende honen hasieratik Eskualdeko Ganadu Lehiaketak bultzatu izan dira, probintzian artean hasia berria zen ganadutza sustatzeko asmoz. Zalantzarik gabe garai batean guztiz positiboa zen helburu hori bete zuen eta bere erresultaduak ere eman zituen.\nDiputazio honetako Abelzantza Zerbitzuan mende hasierako dokumentazio grafikoa dago eta horrek egiaztatzen du garai hartan Lehiaketek zuten garrantzia eta gure haziendaren kalitatea arraza pirenaikoan batez ere, bertako egiazko arraza.\nAzken urteotan hasieran markatutako helburua okertzen hasi da, Lehiaketa kopurua neurriz gainetik gehituz, normalean aurkeztutako ganadu kalitatearen kalterako eta zenbait kasutan folklore itxura nabarmenarekin.\nLehiaketak benetazko helbururako birbideratzeko asmoz Diputazio honek parte hartuko duen ganadu lehiaketak erregulatu nahi ditu, horretarako Udalen eta Nekazari Elkarteen laguntza izango duela espero du, markatutako helburua izanik nekazariei erakustea ganadua mota edo morfologiaren arabera aukeratzen beren abere taldeen akatsak zuzentzen joateko, behi produktiboagoa, sendoagoa, tamaina eta altuera haundiagokoa, hitz batean errentagarriagoa lortzearren.\nXede horrekin Lehiaketek ikastetxe gisa balioko dute kalitatea haunditzen benetan interesaturik dauden nekazari guztientzat, kalitate hori hain bait da beharrezkoa Europako Ekonomi Elkartean sartzeak sektoreari ekar diezaizkion zailtasunak arintzeko.\nHori dela eta, Nekazaritza eta Arrantzuko Foru Diputatuaren proposamenez, Diputatuen Kontseiluak data bereko bileran aldez aurretik hartutako erabakiaren arabera\nGipuzkoako Lurralde Historikoko ganadu lehiaketetarako erantsirik doan Erregelamendua onartu egiten da, zeinak Foru Diputazio honek parte hartuko duen lehiaketetarako indarra izango bait du.\nForu Dekretu hau Gipuzkoako ALDIZKARI OFIZIALEAN argitaratzen den egunean sartuko da indarrean.\nGipuzkoako Foru Diputazio Txit Argiak baimendurik eta hala eskatzen duten Udalek antolaturik, Nekazari Elkarteen, Aurrezki Kutxa Probintzialaren eta Nekazal Ganbararen laguntzaz Eskualdeko Ganadu Lehiaketak egingo dira, eta urtero Gipuzkoako Lurralde Historikoko Lehiaketa, Foru Diputazio Txit Argiak antolaturik.\nLehiaketekin lortu nahi diren helburuak honako hauek dira:\na) Parte hartzen duten arrazen egoera orokorra agerian jartzea.\nb) Nekazariarentzat pizgarri eta orientabidetzat balio izatea hautazko ganadua hazi dezan.\n1. Eskualdeko Lehiaketetarako Segimendu Batzorde bat eratuko da, honela osaturik:\nGipuzkoako Foru Diputazioko 2 ordezkari.\nUdaletako 2 ordezkari.\nGipuzkoako Aurrezki Kutxa Probintzialeko ordezkari 1.\nLegalki eratutako Behi Ganaduaren Elkarteetako ordezkari 1.\nNekazaritza eta Arrantzu Departamentuko Foru Diputatu titularrak Batzorde horretako Lehendakaria hautatuko du.\nKarguen iraupena 3 urtetakoa izango da.\n2. Batzorde horrek ondorengo eginkizunak beteko ditu:\na) Ganadu lehiaketak egiten direneko herrien zerrenda eskualdeka proposatzea eta interesaturiko berriak sartzeari baiezkoa edo azezkoa ematea.\nb) Eskualdeko lehiaketak egiteko herrien txandak proposatzea haien artean bat etortzen ez badira.\nc) Sarien eta dieten zenbatekoa ezartzea, Entitate laguntzaileen aurrekontuzko ahalbideen arabera.\nd) Erregelamendua betetzen dela zaintzea eta bertan egoki erizten diren aldaketak proposatzea.\n1. Lehiaketa bakoitzeko egitekoak antolatzea eta Erregelamendua aplikatzea Ganadu Lehiaketa Batzordearen esku egongo da, honela osatuko delarik:\nUdal antolatzeileko ordezkari bat.\nDiputazioko Teknikari bat.\nEspezie bakoitzeko Elkarteetako ordezkari bat.\n2. Honako eginkizun hauek beteko ditu:\na) Lehiaketa egingo den alderdia egokitzea eta behar den pertsonal laguntzailea jartzea.\nb) Abelburu guztien kopurua parte hartuko duten arrazen arabera banatzea.\nc) Beharrezko guztia antolatzea ganaduaren izen emate, onarpen eta parte hartzerako.\nd) Kalifikazio epaimahaikoen iharduketak programatzea.\ne) Erakusleei beharrezko instrukzioen berri ematea.\nf) Erregelamendu honetan agindutako guztia betetzen dela zaintzea eta aurkez litezkeen gora beherak konpontzea.\n1. Ganadu Onarpenerako Batzordea honela osatuko da:\nDagokion Udaleko albaitari titularra.\nForu Diputazioko Teknikari bat.\nElkarte desberdinetako ordezkari bat.\n2. Honako eginkizunak izango ditu:\na) Aurkeztutako abelburuen gaitasun fisikoa eta morfologikoa ikuskatzea.\nb) Eskatutako dokumentazioa kontratatzea.\nc) Zehazten den derrigorrezko osasun agiriak aztertu eta ikuskatzea.\nd) Izen emandako animalien zerrenda egitea, sekzioka sailkatuz, erregelamenduak ezartzen duenarekin bat.\n1. Kalifikazio epaimahaiburua bakarra izango da gaitasun bakoitzerako: Esnea eta Haragia, eta bere hautapena Ganadu Batzordearen esku egongo da, Foru Diputazioko Nekazaritza Departamentuak aldez aurretik onarturik.\n2. Kalifikazio epaimahaiburuari Ganadu Batzordeak izendaturiko pertsonek lagunduko diote lehiaketan parte hartuko duen ganaduaren zerrendak emateko, une bakoitzean kalifikatu beharreko sekzioen eraketa prestatzeko eta epaimahaiburuari eskatzen duen informazio guztiaren berri emateko, ez besterako.\n3. Epaimahaiburuaren erabakiak apelaezinak izango dira.\nAbelburuen aldez aurreko hautaketan parte hartuko duten arrazen Ganadu Elkarte bakoitzeko bi ordezkarik burutuko dute.\nBost abelburutara mugatzen da orientabideko kopuru gisa nekazari bakoitzeko sekzio guztietarako. Kopuru hori zazpira gehitu daiteke Hautaketa Batzordeari hala baderitzo, gainerako eskatzaileetan eskatutako kalitate maila lortzen ez bada. Abelburuek arrazari dagokion errejistro genealogikoan izen emanda egon beharko dute eta Euskadiko Komunitate Autonomoan edo Nafarroan jaioak izan, Elkarte desberdinen kontrolpean dagoelarik abelburuaren jabetza gutxienez Lehiaketa egin aurretiko 6 hilabetez. Atzerritik nahiz Estatuko gainerakotik inportaturiko arrazak ere erakutsi daitezke Ganadu Batzordeari hala baderitzo.\nLehiaketetan honako hauek parte har dezakete:\na) Ezarrita dauden Arrazetarako Liburu Genealogikoan izen emandako ganadu ustiapenek.\nb) Hibridazio programetako azken produktuek baldin eta Nekazaritza Ministraritzak eta Eusko Jaurlaritzako Nekazaritza Departamentuak ezarritako baldintzak betetzen dituztela frogatzen badute.\nc) Arraza autoktonoetako animaliek eta efektibo testimonial hutsezko animaliek biltzeko aukera izango dute baldin eta arrazaren garbitasuna frogatzen-badute eta Onarpen Batzordearen eritziarekin bat badatoz.\nArraza garbiko abere guztiek Euskal Komunitateei dagozkien arraza eta espezietako Liburu Genealogiko edo Errejistro ofizialetan izen emanda daudela frogatu beharko dute.\nFerialekuan ganadua hartzea goizeko 8,30 baino lehen egingo da. Ganadua barrutian sartu aurretik gidariek beharrezko baimena eskatu beharko dute Hartze Zerbitzuan, zeinak sartzeko ordena eta barrutiko kokapena ezarriko bait ditu eta abeltzain direnekotzat egiaztatuko.\nErakusleak edo personal laguntzaileak deskargatu eta eramango ditu animaliak, haiei beharrezko baliabideak emango zaizkielarik.\nLehiaketa antolatzeko Udalek antolatzaileen eskutan zona, instalazioak eta beharrezko pertsonal laguntzailea utziko ditu, ganadua ahalik eta erosoen egon dadin saiatuz, zona okupatzeagatik edo inskripzioengatik parte hartzaileek ezer ordaindu beharrik ez dutelarik.\nGanadu Batzorde aholkulariak espezie eta arrazen arabera horretarako jartzen duen lekuan kokatuko da ganadua.\nGanadua barrutian egongo da erakusketak dirauen denbora guztian eta emandako sariak hartzeko egiten den desfilera joango da.\nEskualdeko Lehiaketetan animalien desplazamendu, zaintza eta begiraketa gastuak nekazari erakuslearen konturakoak izango dira. Lurralde Historikoko Lehiaketan desplazamendu gastuak Foru Diputazio Txit Argiaren konturakoak izango dira.\nLehiaketa hauek morfologikoak izango dira, bertan bereziki arraza bakoitzaren ezaugarri propioak eta erabiltzen direneko ekonomiaren zeinu bereziak baloratuko direlarik. Ganadu Batzordeari egoki baderitzo esne eta haragi produzitzaile haundien erakustaldi bat ere egin daiteke.\nHurrengo osasun baldintzak eskatuko dira:\na) Jatorri eta osasun gida eramatea.\nb) Karga aurretik desinfektaturiko ibilgailu batean garraiatua izatea.\nc) Saneaturiko ikuiluetatik etortzea.\na) Sukar aftosoaren aurkako txertoa hartuta izandako ziurtagiria erakusketa egunaren aurretik indarrean dauden osasun arauekin bat.\nb) Indarrean dagoen osasun txartelaren ziurtagiria edo horren ezean azken 30 egunen barruan indarrean dagoen ganadu saneamenduko proba diagnostikoei erresultadu negatiboa eman izandako ziurtagiria.\nc) Bi urtez beherako emeetan sei hilabetetako adinaren aurretik bruzeiosisen aurka B-19 txertoa hartu izandako ziurtagiria edo hori ez hartzeko baimena izatea.\nd) Ziurtagiriak Diputazioko Nekazaritza Departamentuko Abeltzantza Zerbitzuak zabaldu edo bisatuko ditu.\nLehiaketetako aurrekontu totalak honela finantziatuko dira:\n1. Gipuzkoako Lurralde Historikoko Lehiaketa Foru Diputazio Txit Agurgarriak eta Gipuzkoako Aurrezki Kutxak, erakunde biek aldez aurretik ezarritako proportziotan.\n2. Eskualdeko Lehiaketak, antolatzen duen Udalak, Foru Diputazio Txit Agurgarriak eta Gipuzkoako Aurrezki Kutxak parte berdinetan.\nLehiaketa guztietan aseguro poliza bat egingo da animaliek ferialekuan dauden bitartean izan ditzaketen istripu arriskuei aurre egiteko. Eskualdeko Lehiaketan, aseguruaren finantziaketa antolatzaileen kontura ordainduko da. Lurralde Historikoko Lehiaketan Foru Diputazioak ordainduko du oso osorik.\nLurralde Historikoko Lehiaketa ondoko sailetan banatuko da:\n1. Arraza Frisoia, emeak:\na) 12-18 hilabete. Bigai gazteak.\nb) 18-30 hilabete. Bigai helduak.\nc) 24-36 hilabete. Behi gazteak, esnedunak.\nd) 3-5 urte. Behi esnedunak.\ne) 5 urte baino gehiago. Behi esnedunak.\nf) 3 urte baino gehiago. Behi idorrak.\nSail bakoitzeko gutxienezko animalia kopurua bostekoa izango da, arrak ez dira ez azalduko ez lehiaketan sartuko.\n2. Arraza pirenaikoa, emeak:\na) 1-2,5 urte (erditu gabeko bigaiak).\nb) 2-4,5 urte. Behi gazteak.\nc) 4,5 urte baino gehiago. Behi helduak.\nSail bakoitzeko gutxienezko animalia kopurua lautakoa izango da. Arrak ez dira lehiaketan sartuko baina erakutsi daitezke, ezarritako dieta kobratuz.\n3. Alpetako arraza nabarra (Suiza), emeak:\na) 1,5-2,5 urte. Erditu gabeko bigaiak.\nb) 2-4,5 urte. Behi gazte esnedunak.\nc) 4,5 urte baino gehiago. Behi heldu esnedunak.\nd) 3 urte baino gehiago. Behi idorrak.\nSail bakoitzeko gutxienezko animalia kopurua lautakoa izango da. Arrak ez dira lehiaketan sartuko, baina erakutsi ahal izanago dira ezarritako dieta kobratuz.\nGaur egun eta Lurralde Historikoko zentsuan gero eta gehiago agertzen direlako, Akitaniako Blonda arrazak eta Limousin arrazak ere lehiaketan parte hartu ahal izango dute. Nolanahi ere Abelzantza Komiteak arraza hauetako sailak mugatuko ditu.\nEskualdeko Lehiaketak hurrengo sail hauek izango dituzte:\na) 18-30 hilabete (erditu gabe).\nb) 24-36 hilabete (erditze bat edo gehiago), esnedunak.\nc) 3-5 urte esnedunak.\nd) 5 urte baino gehiago, esnedunak.\nSail bakoitzeko gutxienezko animalia kopurua lautakoa izango da, arrak ez dira ez erakutsiko ez lehiaketan sartuko.\na) 1,5-2,5 urte (erditu gabeko bigaiak).\nb) 2-4,5 urte behi gazteak.\nc) 4,5 urte baino gehiago. Behi helduak. Sail bakoitzeko gutxienezko animalia kopurua lautakoa izango da. Arrak ez dira lehiaketan sartuko baina erakusketan aurkeztu ahal izango dira ezarritako dieta kobratuz.\n3. Piriniotako arraza nabarra, Suiza, emeak:\na) 1,5-2,5 (erditu gabeko bigaiak).\nb) 2-4,5 urte (behi gazteak).\nc) 4,5 urte baino gehiago, behi helduak.\nSail bakoitzeko gutxienezko animalia kopurua lautakoa izango da. Arrak erakusketan bakarrik agertu ahal izango dira, ezarritako dieta kobratuz.\n4. Okelarako bestelako arrazak:\nSailetako partipazioa eta banaketa, Onarpenerako Batzordearen txostenaren araberakoa izango da.\nArrazen araberako animalia kopuruaren banaketa Abelzantza Batzordearen konpetentzia izango da eta banatzeko oinarrizko erizpide gisa erabiliko da arraza bakoitzak eskualdean duen garrantzi ekonomikoa.\nHurrengo sari hauek ezartzen dira lehiaketetarako:\n1. Lurralde Historikoko Lehiaketa:\nParte hartzen duten arraza bakoitzaren sail bakoitzerako:\na) Lehenari, trofeoa eta saria dirutan.\nb) Bigarrenari, trofeoa eta saria dirutan. Saria lortzen ez duten parte hartzaileek dieta bat hartuko dute dirutan eta garraio gastuak antolatzaileen kargura izango dira.\n2. Eskualdeko Lehiaketak: Parte hartzen duten arraza bakoitzaren sail bakoitzerako:\nb) Bigarrenari, saria dirutan. Saririk lortzen ez duten partehartzaileek dieta bat hartuko dute dirutan.\nLehiaketetan sari bereziak egon daitezke Abeltzantza Batzordeak egoki baderitzo: errape hoberenarentzako saria, txapeldun handia, esne emailerik hoberena, etab.\nEsne emailerik hoberenentzat sari berezia ezarri ahal izango da ezarritako esne kontrolaren arabera urte horretan bukatutako probetan produkziorik handiena lortu duen behiarentzat. Baldintzak hurrengo hauek izango dira:\na) Ustiapenean jaiotakoa izatea.\nb) Lehiaketan egotea.\nc) Bere esne diagrama erakustea.\nErreglamendu honen ondorioetarako, Gipuzkoako Lurralde Historikoa jarraiko sei eskualdetan banatuko da:\nHorietako bakoitzean lehiaketa bakarra egingo da urte bakoitzean.\nArrantzu eta Nekazaritza Departamentuko Diputatu titularraren Foru Aginduaren bidez, eskualde bakoitzean sartzen diren udalak zehaztuko dira eta lehiaketak ospatuko diren udalerriak ere zehaztuko dira urtero.\n1986ko abenduaren 26ko osoko bilkuran onartu ziren Abeltzantza Lehiaketa lokalak antolatzeko Oinarriak derogaturik geratzen dira.


Xantiana Cachenaut: «Parisko fiskalaren jarrera okertu da, tematua dago» | Euskal Herria | KAZETA\n2021 EKA. 03 - 07:20h\nXantiana Cachenaut: «Parisko fiskalaren jarrera okertu da, tematua dago»\nEpaileek harturiko erabaki batzuk goraipatzen baditu ere, Parisko fiskaltza antiterroristaren jarrera eta tresna juridiko berrien erabilpena gaitzetsi du Xantiana Cachenaut abokatuak. Mikel Barrios, Ibon Fernandez Iradi, Joseba Fernandez Aspurz eta Iratxe Sorzabalen kasuen berriak aipatu ditu.\nXantiana Cachenaut abokatua. © Guillaume Fauveau\nEtengabeko deja vu bat dela erran daiteke. Euskal Herriko testuinguru politikoan aldaketak izan badira ere, Parisko terrorismoaren kontrako prokuradoreak bere jarrera «tematiari» eusten dio euskal presoen kalterako. Baina horrez gain, muga bat gainditu eta euskal presoei inoiz aplikatu ez dizkieten tresnak erabiltzen hasi dira, zaintza judiziala bezala. Mikel Barrios, Ibon Fernandez Iradi, Joseba Fernandez Aspurz eta Iratxe Sorzabalen kasuei buruz aritu da Xantiana Cachenaut abokatua.\nMikel Barrios. Urtarrilean, Dei Auzitegiak bost urteko kondena berretsi zuen Mikel Barriosentzat, jakinda prokuradorearen eskaera sei urtekoa zela. Eskumuturrekoarekin pasa dituen hilabeteak kontuan hartuz, Mikel Barrios ez zen iristen bi urteko kartzela kopurura presondegiratzea saihestu ahal izateko.\nTerrorismoari loturiko auziekin kondenak epe motzean exekutatzen dituztela aipatu du abokatuak. Egoera ikusirik, Dei Auzitegiko prokuradorearekin harremanetan jarri eta tarte bat lortu zuen Zigorren Aplikaziorako Auzitegiko epaileak erredentzio egunak kalkula ditzan. «Uste genuen, erredentzio automatikoak kontuan hartuz, bi urteko kondena baino gutxiagoko epera iritsiko ginela eta azkenean, Zigorren Aplikaziorako Auzitegiak erredentzio kopuru bat ematea onartu du», azaldu du abokatuak. Hain zuzen, Mikel Barrios kartzelara ez sartzeko, 45 erredentzio egun behar baziren, aipaturiko ganberako epaileak 60 eman dizkio.\n«Aldi berean, bere ibilbidea onartu du eta aipatu du kopuru zehatz hori ematen duela horrekin ez delako kartzelara sartu behar», zehaztu du. Irailean iraganen den auzian justiziak erabaki beharko du Mikel Barriosi eskumuturrekoa onartzen dioten kalean egoteko eta presondegia saihesteko.\nIbon Fernandez Iradi. Egoera guztiak ez daude hain idekiak, ordea. Iragan astean, Ibon Fernandez Iradi esklerosi anizkoitza duen preso lasartearra Lannemezanetik Parisera lekualdatu zuten euroaginduari loturiko notifikazio baten berri emateko. Notifikazioa jasotzeko larriki gaixorik dagoen presoa prokuradorearen aitzinean pasa zen maiatzaren 27an, auzia ekainaren 2an iragan baino lehen. Bitartean, badira aste batzuk koronabirusa harrapatu zuen presoa Parisko La Santeko presondegian atxiki dute.\nPaueko auzitegiak hori egiteko eskumenak baditu ere, Parisera lekualdatu dute horrek bere osasun egoerarentzat suposatzen duen arriskuekin eta jakinik presondegiko medikuak egindako agiri batek lekualdaketa ez zuela gomendatzen. Cachenauten erranetan, Parisko fiskaltza nagusiak agindu du terrorismoarekin loturik diren kasuak Parisen aztertu behar direla. «Gure ustez, hori legearen kontra doa. Espero genuen Ibonen kasuan salbuespen bat eginen zutela osasun arazoak dituelako eta bi aldiz onartua izan zaizkiolako kondenaren eteteak. Epaileek bitan estimatu dute bere osasun egoera ez datorrela bat presondegiarekin».\nTerroristak diren aferak Parisen zentralizatu nahi izatea «oso kezkagarria» iruditzen zaio abokatuari. «Bere ikuspuntu bakarra zentratzen da nahi duela konpetentzia hori atxiki. Epaileen ikuspuntutik ere oso kritikagarria da, estimatzen dutelako Parisen hobeto epaitzen dutela haien lankideek baino», erantsi du.\nOroitarazi behar da, defentsak Europako Giza Eskubideen auzitegira jo duela preso lasartearraren kondena eteteko xedez.\nJoseba Fernandez Aspurz. Zaintza judiziala deituriko dispositiboa aplikatu nahi izan dioten lehen euskal presoa da. Kondena bukatu eta presoari aplikatzen dioten aspaldi sorturiko dispositiboa da, hain zuzen. Ikuspegi psikiatrikoa kontuan hartzen duen tresna sexu inguruko aferentzat martxan jarri zuten, baina Xantiana Cachenautek aipatzen duen bezala, 2005ean beste arau hausteentzat ere erabiltzen hasi ziren, hala nola, bahiketak, hilketak, edota hilketa saiakerak. Kartzelatik atera eta, delituak berriz egiteko arriskua duten pertsonei aplikatzen diete.\nGure aferak psikiatrizatzen ari dira. Alde politikoa erabat baztertzen ari dira\nOrain arte, ez ziren inoiz saiatu euskal preso bati aplikatzen. Hain zuzen, prokuradoreak Zigorren Aplikaziorako Auzitegiari dispositiboa ezar dezan eskatzen dio eta aditu psikiatra batek «baloratzen du behin presoa kalean izanda, arriskutsua den edo ez». Neurriek kondena osorako balioko lukete, Fernandez Aspurzen kasuan, 2026ra arte. «Gure aferak psikiatrizatzen ari dira. Alde politikoa erabat baztertzen ari dira. Urrats hori egin izana oso kezkagarria da», deitoratu du abokatuak.\nJoseba Fernandez Aspurzek azterketa pasa eta emaitza ikusita, prozedura bertan behera gelditu da. Euskal presoak abuztuan bukatuko du bere kondena. Abokatuak aipatu duenez, kondena eskumuturrekoarekin bukatzea eskatu eta justiziak ukatu zuen. «Kartzelako txostenak oso onak ditu. Kartzela, Tolosako Zigorren Aplikaziorako Auzitegia eta prokuradorea ados ziren proiektuarekin. Ez dute hori kontuan hartu eta ukatu dute eskaera. Sentimendu hori dago, Parisen hobeto kontrolatzen dituztela eta horrek gaitzeste puntu bat du ere epaileekiko».\nCachenauten erranetan, prokuradoreek diote «printzipiozko jarrerarik ez dutela eta ez dutela sistematikoki jokatzen». «Salbuespenak egiten dituzte errateko kasuz kasu erabakitzen dutela. Baina, Parisko fiskalaren jarrera okertu da, tematua dago. Kezkatuagoak gara, orain arte oposatzen zirelako, baina orain dispositibo berriak martxan jartzen dituzte», erantsi du.\nIratxe Sorzabal. Bere kontra espainiar justiziak egindako laugarren euroagindu eskaera ukatu zuen Parisko Dei Auzitegiak 2020ko abenduan. Tortura kasu bati lotuta, errefusatzen duten lehen euroagindua izan da. Espainieratua izanez gero, bere eskubideak errespetatuak izango zirenaren bermerik ez zutela ikusten esan zuten. «Epaileak eta batez ere fiskala horrela posizionatzea biziki ongi zen», oroitarazi du abokatuak.\nFiskalak esaten du ez dagoela inongo arazorik eskaera ukatzeko, euskal presoek torturatuak izan direla aipatzen dutenean, defentsako estrategia bat delako\nAldiz, berriki, euroaginduaren jatorrian dagoen espainiar epaile berak Europako tresna juridiko bat erabili berri du Iratxe Sorzabalen kontra. Hain zuzen, ikerketa eskaera europarra baliatu du prozesatze autoa notifikatzeko. Kasu horietan, espainiar epaileak ikerketa eskaera europarra luzatzen dio prokuradore antiterroristari eta honek kontsideratzen badu aztertu behar dela, instrukzio epaile batek ezartzen du.\nAzkenean, prokuradore antiterroristak prozedurarekin segitzeko erabakia hartu du eta horrek erran nahi du prozesatze autoa notifikatuko diotela Iratxe Sorzabali. «Fiskalak esaten du ez dagoela inongo arazorik eskaera ukatzeko, euskal presoek torturatuak izan direla aipatzen dutenean, defentsako estrategia bat delako. Fiskaltzak torturaren erabilera ukatzen du eta gaitzesten du Iratxeren tortura salaketa. Horrek bere lankideen erabakia ukatzen du. Lotsagarria baino gehiago da. Torturaren kontrako borrokan atzerapauso izugarria da», azpimarratzen du. Notifikatu eta «ezarri beharreko errekurtso guztiak» jarriko dituztela iragarri du defentsak.\nDatozen erronkak. Heldu diren hilabeteetarako hainbat erronka dituzte Xantiana Cachenaut eta bere lankidea den Maritxu Paulus Basurcok. Hogeita hamar urte baino gehiago preso daramatzaten Jakes Esnal eta Ion Kepa Paroten kasuaz gain, baldintzapean aske dagoelako Xistor Haranbururena eta Iratxe Sorzabalena dute, torturaren gaia zertan geratzen den ikusi beharko delarik.\nHalaber, datozen hilabeteetan hainbat pertsona epaituko dituzte frantziar Estatuan, hala nola, Biarritzen 2015ean atxilotu zituzten Nathalie Chasseriaux eta Enrique Lopez eta 2016ko maiatzean atxilotua izan zen Teo Salamon, «EH ez da salgai» lelopean Itsasun etxebizitza baten erretzearekin zerikusia izatea leporaturik. «Memento biziki inportanteak izango dira fiskaltzaren jarrera zein den ikusteko», nabarmendu du abokatuak.


Bloga | Galdakao Autoeskola\nBidalketa 2015, April 6 by autoeskola\nGaur sekzio berri bat hasiko dugu, ikasle ohien esperientziak partekatzeko pentsatua. Patxadaz hasteko atal hau, ikasle ohi bateri eskatu diogu lehenengo posta idazteko. Zuk ere zure bizipenak argitaratu nahi baldin badituzu, bidaliguzu (argazkiarekin ahal bada) eta guk publikatuko eta itzuliko dizugu.\nAupa Danori! Gotzonek hortik harrapatu nau eta bere ikasleen lehenengo Post-a idazteko engainatu nau, klaro, hainbeste Pitxirrintxu entzunda nork ezetz esan horri! Hortaz badoa… Ia ez didazuen zentzura handiegirik egite e! Gogoratzen dut karneta atera eta hilabetera edo, nire aitaren kotxean bi lagunekin Igorreko festetara joan nintzela. Egia da oraindik enbragea ondo menperatzen ez nuela eta apur bat akojonatua nihoala errepidetik… Oroitzen naiz kotxeko martxekin aturuilatuta nengoela eta Usansolorantza joan beharrean, Erletxeserantz aabiatu ginela… Zornotzara heltzera geundela konturatu ginen Igorreko bidea ez zela hortik… Bueno, gauza da azkenean Igorrera heltzea lortu genuela eta berton egon ginen, txosnetan, lagunak zurito bat hemendik, kalimotxo bat hortik.., bian Gotzone, ni formal formal e! Goizaldeko hirurak izango ziren azkenean erdi mozkorturik zeuden zoro hauek kotxean sartzea lortu nituenean. Bagindoazen kotxean, nire lagunak Gatibu topera abesten eta ni barregura edo atake epileptiko baten artean dudatan. Hala gindoazen non aurrean argi urdin batzuk azaldu zirenean… Nire lagunak garrasika: gelditu gaitzatela! gelditu gaitzatela! eta nik ixilarazten. Imaginatuko duzue nolako plana, ertzainek nire lagunen irrikia eta nire kolore gorriak ikusi zituztenean, geldiarazi gintuzten. Nik banekien ez nuela edan baina zelako kakalarrie gotzone! Furgoneta barrura sartuarazi ninduten putz egiteko, nire lagunak beste bi Ertzainekin furgonetaren atean pitorreoan. Eta esaten dit ertzinak: Putz egin! ta ni jota urduri putz egin nahiean… gogorrago putz egin! ta nire lagunek: esa Nagore cómo sopla e, e! eta niri aireak urdur itasunagaitik ihers egite zidala… Baina zelan ez zenidan kontatu hau gotzone!!!! Kontzientziatuta egongo nintzen! Azkenean hori bai, 0,0! Ez naute berriro geldiarazi, baina hurrengoan la peto! Bueno, hau izan da nire istoritxoa,portzierto Gotzone, Non dago niretzat topatuko zenuela agindu zenidan BPP (baserridun pinudun eta Patroldun) mutila? Dagoeneko Galdakao autoeskolan karneta atera duen batekin konformatzen naiz jejeje, Muxu handi bat\nEskerrik asko Nagore potxola! Beste ikasleok badakizue, poz pozik eta irrikaz itxaroten ditugu zuen gertaerak\nBidalketa 2015, March 30 by autoeskola\nOrohar denok hartzen dugu sarritan medikazioren bat bai medikuak esanda zein guk gure burua automedikazten dugulako. Baina askotan ez gara farmako horiek gidatzerakoan eduki dezaketen eraginaz jabetzen.\nTrafiko istripuen %5a medikamentuen kontsumoarekin erlazionaturik dago.\nGure herrialdean existitzen diren medikamentuen %25ak gidatzerakoan eragina izan dezakete.\nEspainian gidarien %30ak tratamentu farmakologikoren bat jarraitzen du.\nPoblazioaren %25-30ª automedikatu egiten da.\nOhiko erabilerako medikamentuak:\nEztularen kontrako jarabeak: kodeina edo dextrometorfanodunak (Toseina ©, Iniston ©, Bisoltus ©…) logurea, konfusioa edo asaldapena sor dezakete.\nKatarroen sintomen kontrako medikazioa:Klorfenamina , difenhidramina edo kodeina izaten dute bere osagaien hartean (Frenadol©, Bisolgrip©, Propalgina©…) logurea sor dezakete.\nGoragale eta botakaren aurkako farmakoak : Metoklopramida (Primperan ©…), logurea, nekea eta sedazioa sor dezakete.\nAlergien kontrako antihistaminikoak: Ebastina, Cetirizina… (Ebastellogurea sor dezakete.\nMigrañaren kontrako farmakoak: Sumatriptan, Rizatriptan (Imigran©, Maxalt©) zorabioak eta logurea sor dezakete.\nBegietako kolirioak: ikusmen gaitasuna tenporalki nahasi dezakete.\nIkusi duzuenez, sarritan eta ez kaltegarritzat hartzen ditugun medikazio askok, gidatzerakoan eragin larriak izan eta istripuak sortarazi ditzekete , beraz ezer hartu orduko, suposatzen duen arriskuaz jabetu, izan ere, bide segurantza guztion kontua bait da.\nBidalketa 2015, March 2 by autoeskola\nDenok dakizuenez, Martxoak 8an Nazioarteko emakumearen eguna ospatzen da. Pixkanaka pixkanaka emakumea gizartean merezi duen tokira abiatzen doa baina tamalez, oraindik ere bide luzea falta zaio gizonezkoekin parekatzeko.\nEmakumea eta kotxea, segurua kalamidadea?\nEsapide honek egitzat gutxi dauka, izan ere emakumeek trafiko istripu gutxiago dituzte. 2012. urtean Euskal herrian eman ziren istripuen %76,2 gizonek sortua izan zen, aldiz emakumeek %24,1 soilik. Gainera, istripu guzti horietatik hildakoen %88,8 gizonezkoak izan ziren emakumeen %15,17aren aldean (Iturria: Eustat). Beraz, gizonezkoek, istripu gehiago eta larriagoak izaten dituzte.\nEmakumeei gida baimena ateratzea gehiago kosta egiten zaie?\nOrohar, emakumeak langileagoak eta setatsuagoak dira, eta alde teorikoan gizonezkoak apur bat gainditzen dituzte. Praktikan, desberdintasuna emakumearen adinean datza, izan ere emakumeek gizonek baino adin zaharragoetan hasten dituzte gidatzeko ikasketahorrela, adin horrekin bat datozten betebeharrak eta famili kargak beraien potentzial guztia ikasketetan sarturik egotea ekiditzen dute.\nGaldakao autoeskolak bere apurra ezarri gura du generoaren mugen garaipenean, eta ildo honetan, bere ibilgailuarekin noranahi ibiltzeko gaitasunak, norbanakoari autonomía eta independentzia ematen diola ulertzen dugu. Gure eskarmentuak erakutzi digu, badela emakume asko, bere sasoian gidabaimena atera zuena, baina denbora luzez autoa gidatzearen ohitura gizonezkoengan edo beste pertsonan batengan delegatu zuenez, gidatzeari beldurra hartu diona. Hau dela eta, autoeskolan ikastaro pertsonalizatuak egiten ditugu, arazo hau pairatzen duten emakumeak trebatu eta gidatzean bere buruan konfidantza berreskuratu dezaten.\nData berezi hau ozpatzeko, Martzoak 2tik 8ra bitarteko aste horretan, emakume guztientzako gida simulazio klase bat oparituko diogu emakume orori!\nParte hartu, Animatu eta zure burua Askatu!\nBidalketa 2015, June 11 by autoeskola\nBidalketa 2015, March 10 by autoeskola\nbideoa erderaz dago, baie oso ondo azaltzen dau nola birziklatzen diren kotxekoa atalak.


C Zikloa - Urtean Zehar 2 - 25. domekea - 2019.eko Irailaren 22a\nSenideok: hemen gara barriro ere, domekea dala-eta, Jaunaren altara inguruan, gure erromesaldirako behar ditugun indarrak berreskuratzen lagunduko deuskun Ogi Bizia banatzera etorrita.\nOporrak, familiarekin eta adiskideekin atseden egunak egiteko aldia, amaitzen doa; barriro goaz geure errealitatera, baina pozik, geu gareana eta daukaguna beste batzuekin, beste errealitate eta giro batzuetan bizitzeko aukera izan dogulako.\nKristauak dirua eta beste ondasunak zelan erabili behar dituen azaltzen deusku Jesusek gaurko ebanjelioan. Eta hau da mezu nagusia: ezin garala izan, batera, nagusi biren morroi: edota onartzen ditugu Jainkoaren maitasuna eta errukia eta askatzen dauan maitasun horren zerbitzari egiten gara; edota esklabu bihurtzen dauan egoismoaren morroi egiten gara.\nGiro honetan, hasten dogu Domeka honetako ospakizuna.\nHizketa gogorra darabil Amos profetak, gizarte aberats eta bere buruaz seguru sentitzen zanaren bidegabekeria sozialak salatzeko. Irabazi barriak eskuratu nahiez, aberastasunak pilatzeko urduri aurkezten ditu Israelgo aberatsak. Amosen hitzak gaurkotasun betea dabe gure gizartean ere. Fede bizitzak justiziaren alde egitea, senide behartsuari laguntzea eskatzen dau. Onartu dagigun gogoeta bizi hau.\nPaulo apostoluak zera eskatzen eutsen bere garaiko kristauei: boterearen egituren aurka ez ipinteko, baina besoak jasota otoitz egiteko agintari horreen alde, agintea zerbitzea dala aurkitu eta guztientzat bizitza duina lortzen ahalegindu daitezan. Edegi gaitezan proposamen honetara eta onartu dagigun gogoeta hau.\nEzinezkoa da, batera, Jainkoaren eta ondasunen morroi izatea. Administrari desleialaren zuhurtasuna goratzen dau Jesusek, baina bere jarraitzaileei, harek txarrerako dauan trebetasuna eskatzen deutse ona egiteko, senidetasuna sortzeko, Jainkoa Jaun bakartzat eukiteko. Hemen aurkituko dogu pasarte hau ulertzeko klabea. Entzun dagigun.\nSalbatzen gaituen Jaunagan konfiantza osoa dogula, aurkeztu deiogun gure eta mundu osoaren otoitza.\n1.- Eleizaren alde: ez daiala bildurrik izan Ebanjelioaren egia osoa predikatzeko. ESKATU DEIOGUN JAUNARI.\n2.- Herri aberatsetako agintarien alde: euren bihotzak lurreko ondasunen interesetatik aske, behartsuenen eta baztertuenen interesen bila ahalegindu daitezan. ESKATU DEIOGUN JAUNARI.\n3.- Fededunon alde: ez gaitezala lasai eta ardura barik geratu gizakien funtsezko eskubideen aurkako injustizien aurrean, eta bizi garan giro eta egoeretan testigantza ona emon dagigula. ESKATU DEIOGUN JAUNARI.\n4.- Guztien artean, ahalegindu eta konprometitu gaitezala gizakiaren egiazko duintasunaren alde dabizanekin. ESKATU DEIOGUN JAUNARI.\n5.- Ospakizun honen bidez gure begiak zabaldu eta gure bihotzak izartu daitezala Jainkoaren deira, eta beti Jainkoaren eta senideen zerbitzuan jokatu dagigun. ESKATU DEIOGUN JAUNARI.\n(Alkarteko edozein pertsonak egin leike)\nOTOITZA – AZALPENA: Irratia, ia danok daukagun aparatua dogu; pertsonak entzumena behar dabe, eguneroko albisteekaz bat egiteko. Entzumena behar dogu baita ere Jainkoaren Hitza entzuteko; hitz horren gainean eraiki nahi dogu gure bizitza. Zure Hitzak, Jauna, argitu daiala gure bizitza.\nSenideok: beste fededun batzuekin batera pozez ospatu dogu Eukaristia eta pozez beterik itzi gaitu Jaunaren Hitzak. Jaunak berak indartu gaizala eta askatu daizala gure bihotzak, Beren zerbitzutik eta senidearen zerbitzutik aldentzen gaituan diruaren esklabotzatik. Aste zoriontsua kristau testigantzatan oparoa!\n“Jesukristo, aberats izanik, behartsu egin zan,\nJainkoaren Hitzak Jesusen jarraitzaileon barrua lantzen jarraitzen dau, Maisuaren Eskolako ikasle finak izan gaitezan. Gaur, Jesusek garbi aurkeztu deusku: “ezin zaree izan Jainkoaren eta diruaren morroi”. Sarritan “konseju on bat lez”, edo “desio lez”, edo “ondo legoken gauza lez” ulertu izan dogu. Eta ondoren, geure burua Jesusen jarraitzaile lez daukagunok, gai hori ez dogu benetan hartu. Eta badakigu hau holan dala.\nHori bai: “agindutako aginduak” bete doguz: lehenengo eta behin domeketako eta jai egunetako meza; Garizuma bijilia bete dogu; gure seme-alabak bateatu doguz...; baina eguneroko bizitza bakotxak bere erara daroa: hor dagoz diru gosea eta neurri bako ondo-izatea eta sarritan lagun-hurkoa baztertuta eukitea.\nJesusek, “ugazaba biren” morroi ezin garala izan dinoskunian, zein ete da bere HELBURUA? Zelan konpondu gure trikimainak? Ebanjelioko testua hartzen badogu, Jesusek gure “trikimaina” guztiei mozorroa kendu eta argi dinosku: “EZIN DA”. Nire jarraitzaileak (kristaua) Erreinuaren alde jokatu behar dau eta horrek argitu dau bere bizia. Erreinua da kristauon “izarra”.\nJesusek AUKERATZEKO konbitea egiten deusku:\n"Ezin zaree izan Jainkoaren eta diruaren morroi"


Marmitako Lehiaketa irabazi zuen Goizuetak Astigarragan . diariovasco.com\nMarmitako Lehiaketa irabazi zuen Goizuetak Astigarragan\nGoizuetako taldea osatu zuten herritarrak lanerako prest.\nGoizutar koadrila ederra hurbildu zen Astiagarragan azken asteburuan burututako XVI. Sagar Uzta ospatzeko Kizki Egunera. Edizio honetan ere, sagar uzta eta gero, dolaretako lanen hasiera ospatzeko eta sagarraren eta sagardoaren kulturan oinarrituriko jarduera desberdin antolatu ziren Kizki egunean. VIII. Kizki Egunean 527 kizki-lagun elkartu zituzten Astigarragako plazan eta ohi bezala, kizkiarekin sagarrak jasotzen, orain arte lortutako marka onena izan zen igandean. Aipatzekoa da herrien arteko Marmitako Lehiaketa burutu zela eta sukaldaritza dohaiak erakutsi ondotik, Goizueta suertatu zela irabazle.\nBestalde, Astigarragako Foruen Plazan egin zen sagarraren azoka, sagardo dastaketa eta aurtengo uztaren lehen muztioaren elaborazioa. Aurten ere, dolarean bertan muztioaren usadiozko elaborazio prozesua erakutsi zuten bertakoek: kirikoketa, pisoiekin sagarra jotzea, txalaparta eta ekoiztutako muztioaren dastaketa topa! eginez.


Julien Vinsonen hegaldia | Kultura | Berria\nEuskara ikasle bat Boloniako unibertsitatean, euskararen heriotza iragarri zuen Julien Vinson hizkuntzalaria karlistek setiatutako Iruñera globoz heldu zeneko bidaia ikertzen. Hortxe Patxi Zubizarretaren (Ordizia, Gipuzkoa, 1964) nobela berriaren ardatza.\nGASPARD-FELIX TOURNACHON Tamaina handiagoan ikusi\nErdiminez, amak mundura jaurtitzen gaituen istant miragarriaren antzera, bizitzan badira zenbait une inauguratzaile, hala nola haur denboran txirristatik lehen aldiz gurasoen laguntzarik gabe amiltzen garenean; edota, gaztaroan, norbaitek haitz batetik ezustean bultza eginik, ibai edo osinen batera aurrenekoz abailtzen garenean: espazioan hegan sentitzen gara orduan, espantuka, egoera anomalo horretara egokitu ezinik; eta igerian jarraitzen dugu gero, uretan pulunpan, arnasa faltan, hondoratzeko eta itotzeko zorian.\nArras efimeroak izaki, gizakioi erraza zaigu une inauguratzaile horiek ahanztea, baina halakoxe sentipenak berritzen ditugu malkar elurtu batetik lehenengoz oldartzen garenean, edota mendate bateko aldapa pikoa aurreneko aldian bizikletaz jaisten dugunean; halatsu, aizkoraz haritz bati gerri aldetik kolpez kolpe ekin, eta, enborra erdizka hustu den hareazko erloju baten gisara geratu zaigularik, eskua azalean pausatu, eta eror dadin bultza egiten diogunean, lehen aldian gehienbat. Isiltasunak, oihuek edo garrasiek biltzen dituzten une fundatzaile horietan guztietan jaitsi egiten gara, edo jausi, edo amildu, horixe gizakion berezko eta ezinbesteko ezaugarri unibertsala balitz bezala.\nAlabaina, bizitzan badira bestelako une inauguratzaileak ere, ohiz kanpokoak, legez eta naturaz gaindikoak diruditenak, eta horietan, kontrara, igo egiten gara, edo goratu, edo aireratu. Gazte denboran, haragiaren ikarak lehenengoz hegoak ematen dizkigunean, esate batera; baita ardoak bezalaxe edozein narkotikok arintzen eta kasik lebitatzen jartzen gaituenean ere; edota, oroz gain eta bereziki, lehendabiziko aldiz zeruratzen garenean, zeren orduan, sostenguz eta loturaz gabetuak, une horrexetan erabat hutsal eta izuak hartuak sentitzen baikara, airearen espazio arrotzean estasian eta alderrai.\nHorixe gertatu zen Lapurdiko hiriburuan globo aerostatiko bat, hiru orduko betealdiaren ondotik, udaletxeko plazatik geldo bezain miresgarriro altxatzen hasi zenean. Bazko astelehena zen, 1875eko martxoaren 29a, eta aerostatoak Saturno zuen izena. Egia esatera, ikusleen errezeloak gorabehera, bazen aski segurantzia eta bermerik, izan ere Eugène Godard aeronauta adituarentzat 1.265. igoaldia baitzen eta Jules Vernek berak ez baitzuen adiskidea nolanahi laudatu: «Egon ziur Godard pilotuaren esku dagoen edozein bidaia aerostatiko batere arriskurik gabea dela. Trebatua eta ausarta izaki, ongitxo daki nora doan, primeran daki non jaitsiko den, bere sen preziatuak argi erakusten dio non komeni zaion lurreratzea. Berme hauekin guztiekin, haren hegaldiek segurtasunak oro eskaintzen dituzte eta ametsak dira, izan, hegaldi baino gehiago, baina oso amets llaburrak edonola ere». Hori guztia sinetsi nahi izan zuten bederen Julien izeneko jaun aljeriarrak —pilotuaren ikasle eta piroteknikaria—, Sénamaud negozio gizon bordelesak eta, oroz gain, azken orduko hirugarren gonbidatuak, lehen une inauguratzaile hark erakarria inondik ere.\nSaturnoren hegaldiaren aurreko egunetan, hainbat iragarki eman ziren argitara Baionako egunkarietan, hamaika afixa itsatsi zituzten hiriburuko hormetan, baina igoaldirako eskaini ziren bost plazetarako inortxo ere agertzen ez, halako esperientzia anomalorako inortxok ere gogorik erakutsi ez. Nazareteko gurutziltzatu zeruratu berriak ere ez bide zuen aski konfiantzarik eragiten, eta Aste Sainduaren lurrinean mesfidantzari izua nahasten zitzaion. Hala bada, partaide faltan hegaldatzeko proposamena Zientzia eta Arteen elkarteko idazkari Julien Vinsoni egin ziotelarik, baiezko erantzuna eman zuen hirugarren gonbidatuak. Baina abiatzeko unean norbaitek etxean giltzapetu zuen, eta bidaiari gonbidatua nekez iritsi ahal izan zen Arma Plaza jendetsura; doi-doia lortu zuen garaiz saskiratzea.\nGertatu zen, gainera, Eugène Godardek noizbait ere «Askatu guztia!», hots egin ostean, aerostatoa jendetzaren habarrots artean eztiki goratzen hastearekin batera, ipar-mendebaldeko haize bizia harrotu zela eta, apenas inor konturatu ez bazen ere, globoa antzokiko teilatu aldera hurreratu zela, ezin arriskutsuago hurreratu ere, unetik unera tximistorratzatik hurbilago. Pilotuak zazpi ahaleginak egin behar izan zituen ontzitxoa handik aldentzeko, jaitsi, jausi edo amildu ez egiteko eta, finean, hondamendi lotsagarria garaipen loriatsutik urruntzeko.\nVinson jauna Baionako oihantzain burua zen; euskalaria ere bazen, orduko bascologue haietarik, eta hori guztia kontakizun batean laburbildu zuen elkarte zientifiko-artistikoaren kideentzat: Ascension du Saturne - rapport sur le voyage aérostatique du 29 mars 1875. Hegaldiaren benetako arriskua non zegoen nabarmentzearren, bere idazkian bi urte lehenago Gonesse-n jausitako globoaren ingurukoak jaso zituen: «tramankulu gas hidrogenodun hura, exorzizatua eta anatematizatua, akaberan nekazari ezjakinen labankadez birrindua gertatu zen». Autore frantsesa, bere balentria baino gehiago, zeharka, oso zeharka, ez ote zitzaigun bere izu-ikara aditzera ematen ari?\nGuztiarekin, Baionako igoaldian, fortunaz ez zen halako ezbeharrik suertatu, lau bidaztiak ez ziren zientziaren martiri gertatu, eta globo aerostatikoa, tximistorratza bazter utzirik eta behingoz onik zeruratu zelarik, 17:40 ziren Askatasunaren Plazako monumentuaren erlojuan: zeruratzeko istant inauguratzaile bezain miresgarria halakorik egundo ikusia ez zuten baionesentzat eta, are kontzienteagoa eta liluragarriagoa, burlaizean globonoiko esaten zietenentzat.


Villers-le-Sec (Haute-Saône) - Wikipedia, entziklopedia askea.\nJacques THEULIN (2014-2020)\n47° 35′ 57″ N, 6° 13′ 11″ E / 47.599166666667°N,6.2197222222222°E / 47.599166666667; 6.2197222222222Koordenatuak: 47° 35′ 57″ N, 6° 13′ 11″ E / 47.599166666667°N,6.2197222222222°E / 47.599166666667; 6.2197222222222\nVillers-le-Sec (Haute-Saône) (Frantzia)\nVillers-le-Sec (Haute-Saône) (Haute-Saône)\nColombe-lès-Vesoul, Dampierre-sur-Linotte, Neurey-lès-la-Demie, Noroy-le-Bourg eta Quincey\nVillers-le-Sec Frantziako udalerria da, Haute-Saône departamenduan dagoena, Franche-Comté eskualdean. 2013an 530 biztanle zituen.\n2007an Villers-le-Sec udalerrian erroldatutako biztanleak 530 ziren. Familiak 208 ziren, horien artean 36 pertsona bakarrekoak ziren (12 bakarrik bizi ziren gizonak eta 24 bakarrik bizi ziren emakumeak), 72 seme-alabarik gabeko familiak ziren, 88 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 222 etxebizitza zeuden, 209 familiaren etxebizitza nagusia ziren, 4 bigarren erresidentzia ziren eta 9 hutsik zeuden. 213 etxeak ziren eta 9 apartamentuak ziren. 209 etxebizitza nagusietatik 189 bere jabearen bizilekua ziren, 18 alokairuan okupaturik zeuden eta 2 doan lagata zeuden; 1ek gela bat zuen, 5 etxek bi zituzten, 14 etxek hiru zituzten, 39 etxek lau zituzten eta 150 etxek bost zituzten. 182 etxek euren parking plaza propioa zuten azpian. 62 etxetan ibilgailu bat zegoen eta 133 etxetan bat baino gehiago zituzten.\n2007an lan egiteko adina zuten pertsonak 367 ziren, horien artean 282 aktiboak ziren eta 85 inaktiboak ziren. 282 pertsona aktiboetatik 274 lanean zeuden (143 gizon eta 131 emakume) eta 8 langabezian zeuden (5 gizon eta 3 emakume). 85 pertsona inaktiboetatik 33 erretiraturik zeuden, 33 ikasten zeuden eta 19 "bestelako inaktibo" gisa sailkaturik zeuden.\n2009an Villers-le-Sec udalerrian 211 unitate fiskal zeuden, 565 pertsonek osaturik. Pertsona bakoitzeko diru-sarrera fiskalaren mediana urteko 21.305 euro zen. \n2007an zeuden 12 komertzioetatik, 1 material elektrikoaren fabrikazioko enpresa zen, 3 bestelako produktu industrialen fabrikazioko enpresak ziren, 1 eraikuntza enpresa zen, 3 garraio enpresak ziren, 2 finantziazio enpresak ziren, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Villers-le-Sec udalerrian 14 nekazaritza-ustiategi zeuden, 740 hektarea erabiltzen.\nWikimedia Commonsen badira fitxategi gehiago, gai hau dutenak: Villers-le-Sec (Haute-Saône)\nOrriaren azken aldaketa: 22 maiatza 2018, 08:28.


Euskal kantagintza berriari eta, zehatzago, Ez Dok Amairu taldeari lotuta sortu zen Herri Gogoa diskoetxea, 1967. urtean. Ehundik gora herritarrek emandako diru babesak lagundu zuen proiektua martxan jartzen. Diskogintzaren arloan euskal kantagintzaren garapena bermatuko zuen azpiegitura eraikitzen hasteko lehen urratsa izan zen. Izan ere, Herri Gogoarekin hasi ziren euskal kantariak diskoak Euskal Herrian bitarteko tekniko txukunekin grabatzen. Ordura arte Madrilera eta Bartzelonara joan behar izaten zuten, eta hango musikari eta teknikariekin lan egin; horrek, produktua garestitzeaz gain, musikaren euskal izaera urardotzen zuen. Euskal musika Euskal Herrian eta bertako musikariekin grabatzearen aldeko apustua egin zuen Herri Gogoak.\nLehen diskoak grabatzeko behin-behineko estudio bat apailatu zuen Urnietan (Gipuzkoa), Salestarren ikastetxeko antzokian, Bartzelonan alokatutako tresneria erabiliz. Hamar eguneko epean, Ez Dok Amairuko kantari askok grabatu zuten han (Xabier Lete, Benito Lertxundi, Julen Lekuona, Lourdes Iriondo, Mikel Laboa, Oskarbi, Artze anaiak...). Urte batzuk igaro ziren estudio propio bat izateko asmoa gauzatu arte. Horretan, funtsezkoa izan zen Paco Miangolarra Venezuelatik etorritako euskal jatorriko negoziogizonaren laguntza. Hark jarritako diruarekin, Donostiako Gros auzoan erositako etxe batean jarri zuten grabazio estudioa, Miangolarrak berak erositako tresneriaz hornituta. Euskal Herriko lehen grabazio estudioa izan zen, eta bertako soinu teknikari lanetan Herri Gogoaren bultzatzaileetako bat hasi zen, Iñaki Beobide.\nHaatik, Espainiako zentsurak ukatu egin baitzion Herri Gogoari diskoak argitaratzeko baimena, lehen urteetan Kataluniako Edigsa argitaldariaren bidez kaleratu zituen diskoak, Edigsa-HG zigiluarekin. 1971n, kideen arteko zenbait ezadostasun zirela medio, Ez Dok Amairu banandu egin zen, eta horrek zatiketa eragin zuen Herri Gogoan. Jose Angel Irigarai idazleak Artezi sortu zuen, baina, hala ere, Herri Gogoaren ekoizpena zabaldu egin zen 70eko hamarkadan. Kantagintzako diskoak kaleratzeaz gain (Antton Valverde, Txomin Artola, Haizea, Lupe, Mikel Laboa, Euskaros, Xabier Saldias...), Herrikoi-Musika Sorta saila sortu zuen herri eta eskualdeetako kantu zaharrak berreskuratzeko, bertsolaritzari lekua egin zion (Mattin, Xalbador, Kepa Enbeita...), euskal musika klasikoari (Aita Donostia, Maurice Ravel...) eta organo musikari sail bat eskaini zion (Joaquin Pildain, Valverde Casas...), haurrentzako ipuinen grabazioak argitaratu zituen, eta gazteei begira herri musikaren moldaketa modernoekin osatutako Akelarre Sorta izeneko diskoa (1972) kaleratu zuen.\nHerri Gogoaren jardunak 80ko hamarkadara arte iraun zuen. Guztira, berrehundik gora disko kaleratu zituen.\nEz kanta beltza / Ekaitza / Sasi intelektualak